ועדת הפנים והגנת הסביבה, כנסת 23, פרוטוקול מספר 114, 2020-11-30 10:07

מיכל (מיקי) חיימוביץ': בוקר טוב.

מיכל (מיקי) חיימוביץ': אני שמחה לפתוח עוד דיון של ועדת הפנים והגנת הסביבה.

מיכל (מיקי) חיימוביץ': זה דיון חגיגי במיוחד שאנחנו מארחים בו את השרה להגנת הסביבה חברת הכנסת גילה גמליאל.

מיכל (מיקי) חיימוביץ': בוקר טוב.

מיכל (מיקי) חיימוביץ': תודה שאת אתנו.

מיכל (מיקי) חיימוביץ': הדיון היום מתקיים לפי סעיף 123ז(1), סעיף שקובע כי שר שענייני משרדו נדונים בוועדה קבועה המנויה בסעיף 100 יופיע בוועדה לדווח על ענייני משרדי אחת לכנס של הכנסת.

מיכל (מיקי) חיימוביץ': בדיווח כאמור יסקור השר בפני הוועדה את פעולות משרדו, את תוכנית העבודה של המשרד ואת אופן ביצוע התקציב של המשרד.

מיכל (מיקי) חיימוביץ': כמו כן ישיב השר לשאלות של חברי הוועדה, לרבות שאלות שהועברו אליו מראש באמצעות יושב ראש הוועדה.

מיכל (מיקי) חיימוביץ': אני רוצה בפתח הדיון לברך אותך השרה גמליאל.

מיכל (מיקי) חיימוביץ': אני חושבת שאז כניסתך לתפקיד בהחלט מרגישים את השינוי בפעילות של המשרד בכל מה שקשור לקידום האג'נדה הסביבתית והקידום שלה מול גורמים בממשלה.

מיכל (מיקי) חיימוביץ': אחת הדוגמאות הבולטות, אפשר להזכיר שההופעה הראשונה שלך כאן בוועדה בחושד יוני הייתה סביב הסוגיה של מפרץ חיפה והצורך בהוצאת התעשייה הפטרוכימית משם.

מיכל (מיקי) חיימוביץ': באמת מאז העברת החלטת ממשלה על ועדת מנכ"לים שהיום מסיירת בחיפה לראות את הדברים מקרוב.

גילה גמליאל: זו הסיבה שהמנכ"ל לא כאן.

מיכל (מיקי) חיימוביץ': תיארתי לעצמי.

מיכל (מיקי) חיימוביץ': זו באמת בשורה מאוד מאוד חשובה ואמיתית לתושבי המטרופולין שסובלים שנים רבות וארוכות מדי מתחלואת יתר וזיהום אוויר.

מיכל (מיקי) חיימוביץ': עוד החלטה שקיבלת זה הנושא של הרחבת דמי הפיקדון על בקבוקי הפלסטיק הגדולים שגם היא החלטה חשובה מאוד.

מיכל (מיקי) חיימוביץ': אני בטוחה שיש עוד דברים עליהם תכף נשמע ממך בהרחבה.

מיכל (מיקי) חיימוביץ': כמו שכולם יודעים, יש לנו אתגרים סביבתיים אדירים שדורשים טיפול אמיץ ונוקב כדי שנוכל לשמור על הסביבה ועל בריאות אזרחי ישראל.

מיכל (מיקי) חיימוביץ': מדי שבוע עולות כאן בעיות וסוגיות שמוכיחות שיש לנו לא מעט כשלים וקשיים.

מיכל (מיקי) חיימוביץ': מילה נוספת לגבי סוגיית משבר האקלים.

מיכל (מיקי) חיימוביץ': כאשר נכנסתי לתפקיד שלי כיושבת ראש ועדת הפנים והגנת הסביבה הגדרתי את הטיפול ואת ההיערכות של ישראל למשבר האקלים כנושא דגל של הוועדה, אחד מהם, וקיימנו כבר לא מעט דיונים בנושא הזה ואנחנו מלווים את המינהלת לשינוי אקלים בראשה עומד אלון זקס מהמשרד בצורה צמודה.

מיכל (מיקי) חיימוביץ': אני תמיד אומרת שהקורונה היא רק הקדימון למשבר האמיתי שעומד לפתחנו.

מיכל (מיקי) חיימוביץ': שנתיים אחרי אישור התוכנית להתמודדות עם משבר האקלים והקמת המינהלת, עלה בדיון שקיימנו כאן בוועדה, אני חושבת שאחד הדברים הכי בולטים והכי דחופים, שמדינת ישראל לא ערוכה, לא כלכלית ולא ביטחונית, לשינוי האקלים ואחד החסמים, אני חושבת, העובדה שהקבינט המדיני-ביטחוני או הממשלה טרם דנו והחליטו להוסיף את הסוגיה הזאת, את משבר האקלים, למפת האיומים האסטרטגית על ישראל.

מיכל (מיקי) חיימוביץ': אם הם כן יעשו את זה, זה ייתן יכולות סטטוטוריות ותקציבים לפעולה הזאת של המינהלת, שזה משהו שבעיניי צריך לקרות באופן מיידי.

מיכל (מיקי) חיימוביץ': אני בטוחה גברתי השרה שגם בנושא הזה את תפעלי כי אני יודעת שאת נותנת חשיבות לנושא של היערכות למשבר האקלים.

מיכל (מיקי) חיימוביץ': תודה רבה לך שאת כאן אתנו ואני מעבירה לך את רשות הדיבור להציג את פעילות המשרד.

מיכל (מיקי) חיימוביץ': אחר כך נעבור לשאלות של חברי וחברות הכנסת.

גילה גמליאל: תודה רבה ליושבת הראש.

גילה גמליאל: השילוב של המשרד להגנת הסביבה עם ועדה כזו נמרצת בראשותך היושבת ראש, מאוד פעילה, אכפתית ומבינה בתחום, זה מאוד מסייע בידי להוציא אל הפועל את הדברים ואני ממש מודה על שיתוף הפעולה.

גילה גמליאל: תמיד טוב לבוא.

גילה גמליאל: עברה חצי שנה וזה בהחלט זמן לבוא ולשתף את חברי וחברות הוועדה בכל הפעילות של המשרד בחצי השנה האחרונה.

גילה גמליאל: אני שמחה שראש עיריית אשקלון נמצא אתנו, גם הוא חווה דברים שסוגיות הסביבה מחייבות אותנו לתת לו את העזרה, הגיבוי והתמיכה ואנחנו בוודאי גם עבור תושבי אשקלון.

גילה גמליאל: אני רוצה לומר שכידוע בתקופה המאתגרת הזאת יש הרבה היבטים ומה שמתברר יותר ויותר הוא שהגנה על הסביבה זה הפתרון וההזדמנות ולא הבעיה, וצריך לשנות גם כאן את ההיבט התודעתי לכל מי שמשפיעים בנושא הזה.

גילה גמליאל: שינויי אקלים והידרדרות סביבתית מהווים איום קיומי על ישראל ועל העולם וכדי להתגבר על האתגרים האלה ישראל זקוקה לאסטרטגיית צמיחה חדשה שתהפוך אותה למדינה עם כלכלה מודרנית, חסכונית ותחרותית.

גילה גמליאל: שואפים לכלכלה דלת פחמן עד 2050, הצמיחה הכלכלית תהיה מנותקת משימוש במשאבים ושלא משאירים אף אחד מאחור.

גילה גמליאל: החזון שלי הוא להפוך את כלכלת ישראל לכלכלה בת קיימא.

גילה גמליאל: אנחנו יכולים לעשות זאת על ידי הפיכת אתגרי האקלים לסביבה, להזדמנויות ולהפוך את השיקום והיציאה ממשבר הקורונה לנכון ומכליל לכולם.

גילה גמליאל: היום יותר מתמיד ברור הקשר ההדוק בין סביבה, חברה וכלכלה.

גילה גמליאל: עוד ברור כי קבלת החלטות הבוחנת את שלושת הסוגיות הללו טובה יותר לחברה ולמשק.

גילה גמליאל: כפי שהצגתי בעבר בוועדה, משרדי הציע לאוצר את תוכנית הגרינדילק של ישראל שכוללת פרויקטים במספר תחומים מרכזיים שההשקעה בהם תאיץ את המשק, תתרום לחברה ולכלכלה, תיצור משרות חדשות וכמובן תשפר את מצב הסביבה בישראל.

גילה גמליאל: תחומים אלו באים לידי ביטוי גם בנושא המיקוד של המשרד.

גילה גמליאל: נושא המיקוד נמצאים כאן בשקף שמונח לפנינו, ודאי וודאי התמודדות עם שינוי האקלים ומעבר לכלכלה דלת פחמן, הגנה על המגוון הביולוגי, הפחתת זיהום אוויר, כלכלה מעגלית וניהול משאבים, חינוך סביבתי וקיימות, קידום טכנולוגיות סביבה, קלינטק, והתייעלות רגולטורית וטרנספורמציה דיגיטלית.

גילה גמליאל: הפעולות האלה שבוצעו בחודשים האחרונים כפועל יוצא של נושא המיקוד וסוגיות שהונחו לפתחנו הן רבות ומגוונות.

גילה גמליאל: נתחיל עם התמודדות עם שינוי אקלים ומעבר לכלכלה דלת פחמן.

גילה גמליאל: אני אפתח בנושא החשוב הזה כי המשרד ממשיך לקדם תהליך רב מגזרי לגיבוש החזון ומדיניות הכלכלה דלת פחמן.

גילה גמליאל: בהנחייתי – אני רוצה לבשר לך יושבת ראש הוועדה – המשרד להגנת הסביבה עובד כיום על טיוטה ראשונה של חוק אקלים.

גילה גמליאל: החוק הזה יעגן לראשונה בחקיקה את מחויבותה של מדינת ישראל להפחתת פליטות הפחמן ויקבע יעדים מחייבים נוספים בהתאם להתחייבויות בין-לאומיות של ישראל על בסיס הסכם פריז.

גילה גמליאל: כחלק מהמדיניות שאני מובילה לצמצום של התלות בדלקים פוסיליים, אנו פעלנו במוסדות התכנון על מנת להפחית את מספר תחנות הכוח החדשות, יחד עם הוועדה, יחד עם ראש הוועדה גם הצלחנו לעצור תכנון של ארבע תחנות כוח בהתאם להחלטת הממשלה בנושא מדיניות אנרגיה 2030 של משרד האנרגיה.

גילה גמליאל: ניסינו בוועדה והצלחנו בחלקיות רבה.

גילה גמליאל: הממשלה אימצה יעד נמוך יותר ממה שרצינו.

גילה גמליאל: אנחנו דרשנו 40 אחוזים והממשלה אימצה יעד של 30 אחוזים ועדיין זאת התקדמות ביחס למה שהיה אבל חשבנו שיכול להיות אף יתר.

גילה גמליאל: באוגוסט ביחד עם שר הפנים אריה דרעי, אני שמחה שהצלחנו לשכנע אותו שבתחום הבנייה הירוקה הוא חתם בצעד היסטורי על תקנות בנייה ירוקה שגם זאת בשורה מאוד טובה בהקשר הזה.

גילה גמליאל: הן ייכנסו לתוקף במארס 2022 וישנו באופן חד משמעי את ההתייחסות בנושא הזה.

גילה גמליאל: בשיתוף פעולה עם המועצה הישראלית לבנייה ירוקה, אנחנו מקדמים את כל ההכנות הדרושות ליישום התקנות וכמובן שהישג זה ישפיע גם מדיניות האקלים והעמידה של ישראל ביעדים בהיבטים נוספים.

גילה גמליאל: עוד בשינוי אקלים.

גילה גמליאל: המוסד מוביל את עבודת המינהלת אתה אתם בקשר להיערכות לשינוי קלים.

גילה גמליאל: היא כוללת שותפים רבים ובין היתר היא מובילה הכנת תוכנית אסטרטגית במסגרתה זוהו כיווני פעולה מרכזיים להיערכות ישראל לשינוי אקלים לרבות תוכניות היערכות ברמה המקומית והמוניציפאלית.

גילה גמליאל: המשרד יפרסם בשבועות הקרובים לכל השלטון המקומי מדריך להיערכות לשינוי אקלים ברשויות המקומיות.

גילה גמליאל: צריך לציין כאן את עיריית תל אביב שעשתה עבודה מצוינת בתחום.

גילה גמליאל: אנחנו ניתן את האפשרות הזאת לכלל הרשויות.

גילה גמליאל: כמו כן המשרד מוביל את מיזם ה-דזרד-טק בבאר שבע שיהווה מרכז בין-לאומי להתמודדות עם שינוי אקלים בסביבה מדברית ומיקומו יהיה בבאר שבע כחלק מרובע החדשנות שמוקם בעיר.

גילה גמליאל: ה-דזרד-טק ישמש לקידום טכנולוגיות סביבה, לפיתוח כלי מדיניות ותוכניות פעולה להיערכות לשינוי אקלים, תוך העצמה של האוכלוסייה המקומית ושם אני מקווה – כבר דיברתי על זה עם מקבילים שלי בעולם, יחד עם איחוד האמירויות ובחריין – יהיה ניתן לקדם אתם את השותפויות בנושא הזה.

גילה גמליאל: השקף הבא מדבר על אחד מנושאי המיקוד הבאים שהוא הגנה על המגוון הביולוגי וכאן יש הרבה מה לדווח.

גילה גמליאל: אני שמחה שבהקשר הזה הטלתי איסור על ציד של התור המצוי והסב הנודד.

גילה גמליאל: אלה ציפורים שהיו בסכנת הכחדה.

גילה גמליאל: אני הוריתי על בחינה מחודשת לשילוב דגי הדקר, דקר צעיר ודקר אלכסנדרוני, לרשימת המינים המוגנים ואני מקבלת בימים אלה את כל ההערות לנושא הזה ועל בסיס זה אני אקבל את החלטתי.

גילה גמליאל: תקנות איסור סחר בפרוות יובא לאישור הכנסת בקרוב.

גילה גמליאל: פורסם קול קורא בהיקף של חמישה מיליון שקלים לביצוע סקרי טבע עירוניים ברשויות המקומיות ואני שמחה לומר ש-96 רשויות הגישו בקשות בהיקף של 12 מיליון שקלים.

גילה גמליאל: בתחילת נובמבר הועבר הדיווח השישי לאמנת המגוון הביולוגי והמפרט כרגע נמצא בתהליך של כתיבת תוכנית לאומית לשימור המגוון הביולוגי ואסטרטגיה לאומית וביקשתי גם לשיקום נחלים.

גילה גמליאל: כמו כן אנו בוחנים את המתווה לקידום הסדרה חוקית לטיפול במינים פולשים, סוגיה שכולנו שומעים עליה לאחרונה יותר ויותר בהקשרים של הנמלה של האש או הטרמיט הפורמוזי.

גילה גמליאל: אלה דברים שחשוב לתת להם מענה באופן גורף.

גילה גמליאל: גם עצרתי את הירי הבלתי הומני והבלתי יעיל של פקחי רט"ג בכלבים בכל רחבי הארץ.

גילה גמליאל: הנחיתי שהפעילות הזאת תתבצע רק כאשר הדבר הכרחי למניעת כלבת ורק בשטחי שמורות הטבע עליהן רט"ג אמונה.

גילה גמליאל: בחודשים האחרונים אושרו תקנות להסדרת ההכשרה של מדבירים, ואני רוצה להודות לכם על שסייעתם בידינו, כחלק מהיישום של חוק המדבירים.

גילה גמליאל: התקנות נותנות מענה טוב יותר לפיקוח על המקצוע כולל הכנסה של שיקולים אקולוגיים לתחום ההדברה.

גילה גמליאל: אנחנו גם הצלחנו לאפשר משפטית את קידומם של חוקי עזר עירוניים שאוסרים על הכנסת כלי פלסטיק לנחלים, לנהרות, לחופי הים.

גילה גמליאל: התחלנו עם מועצה אזורית גליל עליון ומאז עוד ועוד רשויות הודיעו על הצטרפותן למהלך.

גילה גמליאל: אני מנצלת גם את הבמה הזאת לקרוא לעוד ראשי רשויות שרוצות להוביל מהפכה בחופים, נחלים או בפארקים בתחומן, לפנות אלינו על מנת לקבל סיוע בנושא אצלן.

גילה גמליאל: על מנת לשמור על חופי ישראל גם דרשתי להסיר מתוכנית המעגנות את ההקמה של מעגנות גדולות חדשות.

גילה גמליאל: הציבור משלם מאות מיליונים על תיקון הנזקים בסביבה החופית כתוצאה מהמעגנות והנהנים הם מתי מעט שרוצים להחנות את היאכטות.

גילה גמליאל: כאן אין לנו בישראל חופים כמו של יוון ותורכיה ואין לנו פריבילגיה להרוס את מעט החופים שצריכים לשמש לציבור הרחב.

גילה גמליאל: השקף הבא מדבר על הפחתת זיהום אוויר וגם כאן העברנו החלטת ממשלה היסטורית בנושא מפרץ חיפה שדיברת עליה וכבר היו מספר דיונים והיום יש את הסיור בנושא.

גילה גמליאל: הם אמורים להגיש תוך 90 ימים את המסקנות וכבר המועצה הלאומית לכלכלה פרסמה בשבוע שעבר קול קורא בעיתונים על מנת גם לקבל רעיונות מהציבור ויוכן דוח ביניים שיפורסם להערות הציבור.

גילה גמליאל: בנושא זיהום אוויר מתחבורה.

גילה גמליאל: בחיפה פועל כבר משנת 2018 שהוא מפוחת פליטות אשר הוביל לשיפור של 34 אחוזים בריכוז חלקיקי הפיח בעיר.

גילה גמליאל: בירושלים מגבלות תנועה דומות נכנסו לתוקף בספטמבר האחרון.

גילה גמליאל: הרשויות בקריות נמצאות בהליכי תכנון מתקדמים ולאחרונה אף הייתה לי פגישה עם רון חולדאי והגענו להסכמה עם ראש עיריית תל אביב על ביצוע של אזור מופחת פליטות מכלי רכב מזהמים גם בעיר תל אביב.

גילה גמליאל: כעת גורמי המקצוע מנסחים את הפרטים ליישום ואנו קוראים לכל הרשויות המקומיות להצטרף למגמה הזאת.

גילה גמליאל: המשרד להגנת הסביבה יעמוד לצד הרשויות שפועלות בנושא ונסייע בידן.

גילה גמליאל: בתל אביב אני גם פועלת לסיים את הטיפול במפגעי זיהום האוויר בתחנה המרכזית.

גילה גמליאל: אנחנו פועלים על מנת להעתיק את המקום מהמקום שמהווה מפגע וכל הנתונים מעידים על כך.

גילה גמליאל: אנחנו מכינים במשרד, לפי הנחייתי, החלטת ממשלה בנושא ונפעל עם כלל הגורמים הרלוונטיים על מנת לקדם את הנושא עצמו, גם עם חברי כנסת.

גילה גמליאל: אני רוצה לברך את חברת הכנסת מאי גולן שפועלת אתנו בנושא הזה.

גילה גמליאל: יושבת ראש הוועדה וגם חברים נוספים שיהיו מעוניינים לקחת אתנו חלק, אני חושבת שנוכל להוביל את זה ביחד.

מיכל (מיקי) חיימוביץ': בשבוע שעבר קיימנו דיון בנושא.

גילה גמליאל: מעולה.

גילה גמליאל: אני שמחה לשמוע.

גילה גמליאל: תמיד כשאנחנו עושים דברים במקביל, העבר הוכיח שכאשר אנחנו משתפים פעולה, התוצאה ממהרת להגיע.

גילה גמליאל: אני אשמח מאוד שגם ראש הוועדה וכל חברי הוועדה ייקחו בזה חלק כי זה באמת הצלת חיים.

מיכל (מיקי) חיימוביץ': נכון.

מיכל (מיקי) חיימוביץ': אני גם סיירתי שם ואני מכירה את הנושא.

גילה גמליאל: מעולה.

גילה גמליאל: אני שמחה ומברכת על כך.

גילה גמליאל: אני מציעה שעם הצעת המחליטים שתהיה, יבוא שיתוף פעולה ביחד.

גילה גמליאל: בנושא תחבורה ציבורית חשמלית.

גילה גמליאל: פרסמנו קול קורא לסיוע ברכישת אוטובוסים חשמליים בתקציב של 47 מיליון שקלים ובעזרת תמיכה זו צפויים לעלות על הכביש 200 אוטובוסים חשמליים שיפחיתו את זיהום האוויר והרעש בערים וישפרו את התחבורה הציבורית.

גילה גמליאל: אנו מטפלים בפסולת החקלאית על כל סוגיה, מכינים תוכניות אזוריות לטיפול כולל בפסולת זו.

גילה גמליאל: בשבועות הקרובים יפורסם קול קורא בתקציב של 45 מיליון שקלים לטיפול אזורי סדור בפסולת חקלאית וזה טיפול שימנע שריפות ובעיות סניטציה.

גילה גמליאל: אני גם מקדמת תקנות שיביאו למהפכה בתחום ואני מקווה שבזמן הקרוב אני אוכל להגיש אותן לוועדה.

גילה גמליאל: בנושא של הפחתת זיהום אוויר מאסבסט, אנו עומדים לפרסם שני קולות קוראים.

גילה גמליאל: סיוע לבעלי מבני ציבור בהם נמצא אסבסט פריך מותן מיועד לרשויות מקומיות, עמותות וגופים שבבעלותם מבני ציבור.

גילה גמליאל: הקול קורא יפורסם להערות הציבור בימים הקרובים ולאחר סיום הכתיבה ייפתח להגשה.

גילה גמליאל: קול קורא נוסף בנושא הסרת אסבסט, אנחנו נעודד הסרת אסבסט צמנט לשם התקנה של פאנלים סולריים.

גילה גמליאל: הקול קורא הוא בשלבי גיבוש ראשוני והוא יועד לבעלי גגות אסבסט צמנט שיש בהם פוטנציאל למתקנים סולריים, רשויות מקומיות, חקלאים, תעשייה.

גילה גמליאל: עוד בנושא זיהום אוויר.

גילה גמליאל: המשרד עומד לצאת בקמפיין הסברה לגבי הנזקים מקמיני עץ ובמקביל המשרד עובד עם רשויות מקומיות לטפל במפגעים הנוצרים כתוצאה מהקמין.

גילה גמליאל: לפני שבועיים קיימנו תרגיל לאומי רחב היקף בנושא זיהום ים משמן במסגרתו תורגל תרחיש לדליפת שמן ממכלית בלב ים.

גילה גמליאל: כלל הגורמים העוסקים בתחום חברו יחד כדי לוודא את המוכנות לתרחישים הללו ויש מוכנות, רצינות והיערכות מאוד מאוד מרשימים.

גילה גמליאל: נושא של זיהום אוויר, נמצא אתנו ראש העיר, על כל הבעיות מול קצ"א ושאר המפעלים.

גילה גמליאל: אנחנו על הנושא הזה עם ראש העיר ואנחנו גם נגיע לסיור ואני גם ממליצה לחברי הוועדה ולראש הוועדה כן לקדם את הנושא הזה מול עיריית אשקלון.

גילה גמליאל: יש שם מורכבות גם בסוגיות הללו שאנחנו ניתן להן את המענה באופן היסודי ביותר ואנחנו מבהירים שכל מי שלא יפעלו לפי הכללים, אנחנו ננקוט יד מאוד מאוד קשה סביב הנושאים האלה.

גילה גמליאל: השקף הבא מדבר על כלכלה מעגלית וניהול משאבים.

גילה גמליאל: כידוע לכם אנחנו עושים בחינה מחודשת במשרד מאז כניסתי לתפקיד בכל הטיפול בפסולת.

גילה גמליאל: אנחנו עורכים רוויזיה על המדיניות שקיימת בהתאם ליעד שאותו הצבתי, של 20 אחוזים הטמנה עד שנת 2030.

גילה גמליאל: מדיניות הפסולת נבחנת כחלק מאסטרטגיה רחבה לקידום כלכלה מעגלית עד שנת 2050.

גילה גמליאל: לא יכול להיות שבמדינת ישראל – כבר דיברתי על זה בפעם הקודמת כשהייתי כאן – 80 אחוזי הטמנת פסולת.

גילה גמליאל: זה כישלון חרוץ של ניהול הטיפול בפסולת במדינת ישראל.

גילה גמליאל: הצוותים במשרד עמלים על מנת לסיים את התוכנית האסטרטגית שצריכה להיות.

גילה גמליאל: אני אקבל אותה מחר, את הבסיס של האסטרטגיה ואת העקרונות שלה והיא תלווה בהמשך את תוכן מפת הדרכים המפורטת על מנת ליישם אותה.

גילה גמליאל: בהמשך להתייעצויות רחבות שקיימתי, החלטתי כי יש להחיל פיקדון על מכלי משקה של ליטר וחצי.

גילה גמליאל: הפיקדון, אני רוצה להבהיר לכל הניסיונות של הלחץ שמופעל גם על חברי כנסת וגם הופעלו עלי באופן חסר תקדים במדינה, ראיתי שהופעלו בעבר על ראש ממשלת אוסטרליה שהוציא על כך מכתב מאוד חמור שהגיע לפתחי, כנראה זו סוגיה שהיא כלל עולמית.

גילה גמליאל: הפיקדון הוא עובדה מוגמרת.

מיכל (מיקי) חיימוביץ': הרבה כסף ויש הרבה אינטרסים.

גילה גמליאל: אני רוצה להבהיר למי שעדיין לא ברור לו שהפיקדון על בקבוק ליטר וחצי הוא עובדה מוגמרת.

גילה גמליאל: אני טרחתי לא להשאיר את זה לפתחו של אף אחד ורשמתי את הפיקדון ברשומות.

גילה גמליאל: כלומר, מחר בוועדת הכלכלה יידון רק מתי הוא ייכנס לתוקף.

גילה גמליאל: כלומר, אין כאן שיח על האם זה פיקדון או לא.

גילה גמליאל: אני שמחה שהייתה לי את הזכות הזו לדאוג ולוודא ולהוביל את זה כך שבמדינת ישראל פיקדון על בקבוק ליטר וחצי יצא לדרך.

גילה גמליאל: עכשיו הוויכוח הוא על מתי ועל זה נתווכח מחר בוועדת הכלכלה.

גילה גמליאל: נשמח שחברי הוועדה כאן יבואו לתת את הגיבוי המלא.

גילה גמליאל: אני שומעת על לחצים שמופעלים על חברי הכנסת ואני קוראת לכם לייצג את הציבור.

גילה גמליאל: אני קוראת לכם ממש לבוא ולהיות.

גילה גמליאל: אנחנו ערוכים.

גילה גמליאל: אנחנו ערוכים להחיל את הפיקדון בכל שלב.

גילה גמליאל: גם בעוד חודש.

מיכל (מיקי) חיימוביץ': יופי.

מיכל (מיקי) חיימוביץ': אין שום סיבה לחכות עם זה.

גילה גמליאל: אם כך יוחלט, זה מה שיהיה.

גילה גמליאל: לפני שבועיים השקנו ביחד עם ארגון לקט ישראל את דוח אובדן המזון לשנת 2019.

גילה גמליאל: לראשונה הובלנו את זה ואני שמחה שהוא כלל פרק המציג את העלות הכלכלית סביבתית של אובדן המזון בישראל ונושא הפחתת הפסולת במקור כולל הפחתת אובדן מזון והצלת מזון ייבחן גם הוא באסטרטגיית הפסולת שלנו ואנחנו ניתן לזה את המענה המתבקש.

גילה גמליאל: לצד הטיפול בפסולת עירונית מוצקה, בשנה הקרובה המשרד ייתן גם דגש לקידום כלכלה מעגלית בענף הבנייה.

גילה גמליאל: הזרמים האחרים של הפסולת יקבלו מענה בהמשך ובהרמוניה עם היררכיית הטיפול בפסולת.

גילה גמליאל: השקף הבא מציג את החינוך הסביבתי וקיימות.

גילה גמליאל: כאן פעלנו במשרד רבות בתקופה האחרונה.

גילה גמליאל: היה קול קורא תלת שנתי לתמיכה ברשויות מקומיות בפעולות במערכת החינוך והקהילה.

גילה גמליאל: הוא החל בתש"ף והוא נמשך.

גילה גמליאל: הקצינו לו 50 מיליון שקלים לכ-200 רשויות.

גילה גמליאל: לאור משבר הקורונה ניתנה אפשרות לעשות התאמות באופי הפעילויות וגם אפשרות לדחות את הביצוע שלהן.

גילה גמליאל: תמיכת המשרד בפעילות סביב יום הניקיון, שבהתחלה נדחה ממארס לאוקטובר, אנחנו ממשיכים אותו לאור המצב הוחלט לאפשר לרשויות לקיים פעילויות חינוך לאורך כל שנת הלימודים ולא רק ביום הספציפי.

גילה גמליאל: תמכנו ביום הסביבתי הזה בהיקף של 10.6 מיליון שקלים.

גילה גמליאל: גם שיתוף פעולה עם משרד החינוך נמשך במסגרתו מתקיימות הכשרות למורים ולגננות בכל הארץ ובכל המגזרים.

גילה גמליאל: לשם כך הקצינו עשרה מיליון שקלים.

גילה גמליאל: אני הנחיתי גם על הכנת תוכנית לניקיון במרחב הציבורי שתתייחס לתשתיות, אכיפה, הסברה וחינוך.

גילה גמליאל: סוגיית הניקיון במרחב הציבורי אינה קשורה רק במחסור בתשתיות אלא גם בשינוי חינוכי וחברתי שיש להוביל אליו ובהתאם נחליט לגבי כלי המדיניות המתאימים באמצעותם יפעל המשרד.

גילה גמליאל: אנו גם תומכים בארגוני סביבה בהיקף של חמישה מיליון שקלים וזה דבר מבורך לארגונים וגם הודעתי להם שבמידה שיצטרכו תקציב נוסף, אני אוכל להקצות עוד חמישה מיליון שקלים נוספים לפעילות הזאת.

מיכל (מיקי) חיימוביץ': איך תתבצע החלוקה?

גילה גמליאל: לפי פרויקטים שהם פועלים מול המשרד.

גילה גמליאל: השקף הבא, קידום טכנולוגיות סביבה.

גילה גמליאל: התוכנית של המשרד לקידום קלינטק ממשיכה.

גילה גמליאל: הקצינו לכך תקציב של 35 מיליון שקלים.

גילה גמליאל: המשרד ורשות החדשנות מפעילים מסלול תמיכה משותף בפיילוטים של טכנולוגיות סביבה חדשניות.

גילה גמליאל: המטרה היא לאפשר לטכנולוגיות סביבה חדשניות שנמצאות בשלב מתקדם של פיתוח להבשיל ולהגיע ליישום בקנה מידה מסחרי.

גילה גמליאל: המסלול פתוח לטכנולוגיית סביבה, טכנולוגיות שמצמצמות פליטות של מזהמים ו/או מייעלות שימוש במשאבי הטבע ועד היום הושלמו ארבעה סבבים של תמיכה, נבחנו עשרות פרויקטים ומתוכם נבחרו לתמיכה המצטיינים ביותר מבחינת חדשנות טכנולוגית ואתם אנחנו גם אולי נעשה איזו ישיבה ונציג כאן את כל החדשנות שתתקדם.

גילה גמליאל: השבוע גם פרסמנו קול קורא נוסף, חמישי במספר.

גילה גמליאל: המסלול פתוח לכל תחומי הטכנולוגיה והסביבה.

גילה גמליאל: הפעם הוספנו דגש לפיו אנו מבקשים לעודד הגשת פרויקטים בתחום הפסולת כדוגמת מניעה במקור, הפרדת פסולת במקור, בקרה על פינוי ושינוי ושימושים חדשניים להטמעת חומר ממוחזר במוצרים.

גילה גמליאל: זה חשוב לראות מול העיניים.

גילה גמליאל: השקף האחרון הוא ההתייעלות הרגולטורית והטרנספורמציה הדיגיטלית.

גילה גמליאל: לא שקף אחרון אלא זה שנוגע בנקודות.

גילה גמליאל: לנו מאוד חשוב, זה תלוי בחוק ההסדרים ואני מקווה שכן יעבור תקציב ושכן יגיעו להסכמות ושם בחוק ההסדרים אנחנו נעביר שינוי מאוד מאוד משמעותי מבחינה רגולטורית.

גילה גמליאל: את זה אנחנו נציג כאן בפני הוועדה ברגע שזה יהיה רלוונטי.

גילה גמליאל: כל השינויים שנעשה, הם כמובן תוך עמידה בסטנדרטים סביבתיים של האיחוד האירופי והמלצות ארגון ה-OECD.

גילה גמליאל: בכל זאת הצלחתי לגייס למשרד תקציבים לשנת 2020.

גילה גמליאל: 25 מיליון שקלים כדי לקדם פרויקטים ראשונים בטרנספורמציה דיגיטלית.

גילה גמליאל: הגעתי מפרויקט ישראל דיגיטלית למשרד שהוא ממש נמצא ברמה פרה-היסטורית מבחינה דיגיטלית ולכן תיעלתי לזה משאבים שבאמת נוכל לקדם אותם בתחום הזה.

גילה גמליאל: שיתוף פעולה אזורי סביבתי.

גילה גמליאל: זה כבר לא קשור לנושא מיקוד אלא לפעילות השוטפת שאני חייבת לכם דיווח.

גילה גמליאל: שוחחתי עם מקביליי, גם עם שר הסביבה והאקלים של איחוד האמירויות דוקטור עבדאללה בן מוחמד אל נועיימי וגם עם יושב ראש המועצה העליונה לסביבה של בחריין שהוא בעצם בנו של המלך, השייח' עבדאללה בן חאמד בן כליפה וסיכמנו שנקדם עבודה משותפת בתחומים של שינויי אקלים במרכז החדשנות של ה-דזרד-טק, המגוון הביולוגי, הסביבה הימית.

גילה גמליאל: יש המון פוטנציאל בפיתוח משותף של פתרונות מתקדמים ופרויקטים משותפים ואנחנו בקרוב נחתום על הסכמים בילטרליים ליישום הסכמי אברהם גם בתחום הסביבה ונקים צוותי עבודה משותפים.

גילה גמליאל: אני בהחלט אשמח שהוועדה תהיה חלק מההתנהלות בזירה הבין-לאומית.

גילה גמליאל: מפגשים בין-לאומיים.

גילה גמליאל: כפי אתם רואים, אני חושבת שהתחום הבין-לאומי הוא משמעותי.

גילה גמליאל: יש לנו הרבה מה להציג.

גילה גמליאל: מאז כניסתי לתפקיד השתתפתי במספר רב של מפגשים בין-לאומיים ב-זום אשר עסקו בחלקם הגדול בצורך להבטיח התאוששות מהמשבר הכלכלי והחברתי באופן אשר מטמיע שיקולים סביבתיים ומקדם חוסן שיאפשר לנו להתמודד עם משברים נוכחיים ועתידיים ובראשם משבר האקלים.

גילה גמליאל: אמנות וארגונים בין-לאומיים ובראשם הבנק העולמי, קרן המטבע הבין-לאומית, ה-OECD, מדגישים את ההכרח לצאת מהמשבר עם כלכלה חסינה יותר אשר מבוססת על הפחתה דרסטית של פליטות גזי חממה ושימוש יעיל ובר קיימא במשאבי טבע ואנחנו בישראל צריכים להיות המובילים את התחום הזה.

גילה גמליאל: אני רוצה לעניין אתכם גם בשקף הבא בתחום האכיפה.

גילה גמליאל: גם בנושא האכיפה ועיצומים כספיים רשם המשרד בחודשים האחרונים הישגים מרשימים כנגד גופים מזהמים שפוגעים בסביבה ובבריאות של כולנו.

גילה גמליאל: נפתחו 83 תיקי חקירה.

גילה גמליאל: מתחילת השנה 120 תיקים, מתוכם 75 תיקי חקירה בתחום מפגעי הפסולת.

גילה גמליאל: הוטלו 19 עיצומים כספיים מתוקף חוק חומרים מסוכנים, חוק מניעת זיהום הים ממקורות יבשתיים, חוק אוויר נקי וחוק למניעת מפגעי אסבסט.

גילה גמליאל: נמסרו 190 התרעות, נערכו 52 שימועים, הוגשו 21 כתבי אישום, מתחילת השנה הוגשו 45 כתבי אישום, הופקו מעל 34,000 ברירות משפט, נבדקו מעל 14,000 רכבים בצד הדרך, מעל 80 מכוני רישויי והסרת ציי רכב גדולים וכ-2,450 כלי רכב מזהמים הורדו מהכביש.

גילה גמליאל: מעל ל-100 כלי רכב נתפסו בעת ביצוע עבירות סביבתיות והוצאו שישה צווים של שמירה על הסביבה החופית בים התיכון.

גילה גמליאל: הוסרו חסמים למעבר הציבור ונפתחו שבעה קטעי חוף בכינרת לטובת הציבור הרחב.

גילה גמליאל: אלה התקנות שאישרתם לנו.

גילה גמליאל: גם תקנות המים של הבוצה, גם תקנות לצמצום השימוש בשקיות נשיאה חד פעמיות כדי שיהיה ניתן לתת עיצומים כספיים.

מיכל (מיקי) חיימוביץ': הוועדה עובדת.

גילה גמליאל: כן.

גילה גמליאל: אני שמחה שהוועדה עושה עבודה מאוד טובה ואני שמחה שאנחנו נותנים לכם פעילות כזאת.

גילה גמליאל: גם תקנות החומרים המסוכנים, את הפרוטוקול של מונטריאול.

גילה גמליאל: גם תקנות הסדרת העיסוק בהדברה תברואתית של הכשרת המדבירים וגם על שולחן הוועדה הצעת תיקון לתקנות אוויר נקי וכאן חשוב לומר שאני יודעת שהוועדה הסתייגה.

גילה גמליאל: גם התגובה הראשונית שלי הייתה כזאת אבל יחד עם זאת צריך לקדם את זה כדי שנוכל להתקדם.

גילה גמליאל: אני באמת רוצה להודות לחברי הוועדה ואני רוצה לברך אותך יושבת הראש.

גילה גמליאל: את מקצוענית וחרוצה.

גילה גמליאל: לכל צוות הוועדה, לכל חברי וחברות הכנסת, אני רוצה להודות לכם על שיתוף פעולה באמת יוצא דופן, למנהלת הוועדה, לירין, לכל צוות הוועדה.

גילה גמליאל: באמת, זה לא מובן מאליו.

גילה גמליאל: החריצות שלכם מובילה לכך שבאמת הדינמיות מובילה ליכולת שלנו לקדם את הדברים החשובים.

גילה גמליאל: אני רוצה לומר שמלבד התודה חשוב לי שתדעו שהפצנו גם תזכירי חוק, הצעת חוק רישום כימיקלים שיגיע לפתחם, תקנות איסור סחר בפרוות שעוד מעט יגיע אליכם ותיקון חוק הגנת חיית הבר בעניין הרעלות שגם הוא יגיע לכאן בקרוב.

גילה גמליאל: אלה רק חלק מהפעולות של המשרד בחודשים האחרונים מאז נכנסתי לתפקיד.

גילה גמליאל: כפי שניתן לראות, הצלחנו לקדם הרבה מאוד דברים ולהוביל את מה שאני מנחה באופן מאוד נחוש שאסור לוותר.

גילה גמליאל: לא נשאיר שום אבן שלא נהפוך אותה כי כך צריך לעבוד ולא צריך להירתע.

גילה גמליאל: זה משרד רווי לחצים מכל הכיוונים.

גילה גמליאל: אני מקפידה, כפי שראיתם גם בנושא הפיקדון, להקשיב לכולם.

גילה גמליאל: אני מקשיבה לכל הגורמים, תמיד, משתדלת לשמוע את כל הצדדים ואז לקבל את ההחלטות.

גילה גמליאל: אם לא אני באופן אישי, אז הצוותים שלי וזה מגיע לפתחי לראות את התמונה המלאה, אבל החלטות צריכות להתקבל.

גילה גמליאל: אני באמת רוצה להודות לך גברתי יושבת הראש בעניין הזה.

מיכל (מיקי) חיימוביץ': תודה רבה.

מיכל (מיקי) חיימוביץ': לפני שאנחנו ממשיכים, הסדרנים, אנחנו לא במספר תפוסה בחדר?

מיכל (מיקי) חיימוביץ': אני מבקשת, סרטים כתומים יוצאים ראשוניים, סליחה, ואחר כך יועצים.

גילה גמליאל: בהזדמנות הזאת אני רוצה להודות לכל צוות משרדי, למנכ"ל משרדי, ליועצים המשפטיים, לראש המטה שלי ולכל הצוות החרוץ שנמצא סביבנו.

מיכל (מיקי) חיימוביץ': אנחנו עוברים לשלב השאלות.

מיכל (מיקי) חיימוביץ': גם לי יש שאלות אבל אני אתן לכם את זכות השאלה.

מיכל (מיקי) חיימוביץ': אני חושבת שאולי כדאי שנתחיל בנושא הכי אקטואלי של היומיים האחרונים.

מיכל (מיקי) חיימוביץ': יושב אתנו ראש עיריית אשקלון.

מיכל (מיקי) חיימוביץ': תושבי אשקלון נאלצו בשבוע האחרון להתכנס בבתים ולסגור את החלונות מפאת הדי הדלק שהיה חשש שהם ינשמו.

מיכל (מיקי) חיימוביץ': אם לא אכפת לכם, אנחנו נאפשר לתומר גלאם לומר כמה מילים.

מיכל (מיקי) חיימוביץ': אנחנו יודעים שזו בעיה בוערת ואקטואלית.

תומר גלאם: אכן, כן.

תומר גלאם: קודם כל, כבוד גדול גברתי השרה, גברתי היושבת ראש, חבריי, חברי וחברות הכנסת.

תומר גלאם: מה שאירע בשבוע האחרון, לצערי יומיים של חשיפה של הציבור, של כלל הציבור, לחומרים מסוכנים.

תומר גלאם: במשך יומיים.

תומר גלאם: חמור מכל, החברה עצמה אפילו לא דיווחה אלא רק לאחר שלוש שעות שהאירוע מתחולל.

תומר גלאם: לצערי היא לא דיווחה לא לראש העיר, לא לרשויות, לא למשטרה, לא לכבאות והצלה ולא לשום גורם אחר.

תומר גלאם: יותר מכך, העיר אשקלון הפכה להיות פח האשפה של מדינת ישראל.

תומר גלאם: דיברנו כאן על הנושא של המרכז, כמה זה יפה, איך מעבירים את פי גלילות לאשקלון ובשקט הכול עובר.

תומר גלאם: כשמתחילים לעבוד על חברת החשמל, קודם כל מסיימים במרכז, לשים את כל הסולקנים, כדי שרמת זיהום האוויר תרד אבל לצערי אשקלון פחות מעניינת.

תומר גלאם: העיר אשקלון היום היא עם המתקנים האסטרטגיים הגדולים ביותר של מדינת ישראל וכמעט בלי כלים.

תומר גלאם: זו מדינה בפני עצמה שיש לה את הגיבוי של מדינת ישראל לעשות מה שהם רוצים, כל אחד בתחומו הוא.

תומר גלאם: ביום חמישי פניתי לגברתי השרה והמנכ"ל ומנהל המחוז הגיעו לראות מקרוב את מה שמתחולל בחברת קצ"א.

תומר גלאם: אני יכול לומר לכם שזה יותר מביזיון.

תומר גלאם: לבוא ולסכן תושבים שבצד אחד מדווחים שהאירוע הסתיים כשאנחנו שם ועדיין האירוע בעיצומו יותר מ-24 שעות.

מיכל (מיקי) חיימוביץ': זה היה כתוצאה מהגשם העז שירד.

תומר גלאם: עד היום אף אחד לא נותן תשובות ברורות.

תומר גלאם: כל פעם מחפשים סיבות כאלה ואחרות.

תומר גלאם: אני פניתי לגברתי השרה וביקשתי סוף סוף לעשות חקירה מעמיקה עם המשטרה הירוקה כי אם יש אותה, צריך לחקור ולהביא את הממצאים.

תומר גלאם: אם צריכים לעשות את השימוע, שפעם אחת חברת קצ"א תחטוף ויבינו מה רמת הסיכונים.

תומר גלאם: היום אנחנו באשקלון ברמת התחלואה מספר שתיים במדינת ישראל במחלת הסרטן.

תומר גלאם: מאיפה זה נובע?

תומר גלאם: ברור לכם שזה נובע מאותם מפעלים מזהמים.

מיכל (מיקי) חיימוביץ': גם אסדת תמר.

תומר גלאם: נכון.

תומר גלאם: היום אנחנו מקדמים החלטת ממשלה עבור העיר אשקלון.

תומר גלאם: אני מדבר גם על קצ"א וגם על השיטפונות.

תומר גלאם: המדינה חייבת להפנים, והוועדה וחברי הוועדה חייבים להפנים, שבמידה ואתם לא תתערבו התערבות מהותית, זה לא יבוא לידי ביטוי.

תומר גלאם: האנשים לצערי ימשיכו להיהרג ואף אחד לא ייתן את המענה.

תומר גלאם: עזבו את זה שאותם מתקנים אסטרטגיים חשופים מבחינה ביטחונית ברמה הכי גבוהה במדינת ישראל אבל התושבים פחות מעניינים את כולם.

תומר גלאם: החלטות ממשלה מתקבלות על העוטף, על עכו, על כל מדינת ישראל ובאמת היכן שהבעיה מהותית, תמיד מתעלמים ולא מביאים את זה לידי ביטוי.

תומר גלאם: אני קורא מכאן לכם גם לשרה, לחברי הוועדה ולך היושבת ראש, חברים, אנחנו לא רוצים את קצ"א.

תומר גלאם: תאמינו לי שאנחנו לא רוצים את קצ"א.

תומר גלאם: עזבו את זה שהם לא משלמים אפילו את מה שמגיע.

תומר גלאם: הם יושבים על 400 דונם ולא משלמים ארנונה אפילו על 15 דונם.

תומר גלאם: זה מטורף.

תומר גלאם: המדינה נותנת להם לעשות מה שהם רוצים.

תומר גלאם: יכולתי להקים שם מפעלים, חוף מטורף של 13 קילומטרים שלא בא לידי ביטוי כי אותם מתקנים יושבים שם.

תומר גלאם: מדינת ישראל החליטה שהיא שם, אז שיחייבו את החברות להתקין את אותם מתקנים כמו שהתקינו את אותם מתקנים לגבי החיבור של האניות ויש אותם אבל הכול עניין של כסף.

תומר גלאם: זאת לא חברה נזקקת.

תומר גלאם: זאת לא חברה שחסר לה כסף כדי לטפל באותם מפגעים והגיע הזמן.

קרן ברק: היא לא מחויבת?

קרן ברק: כבר חייבנו.

קרן ברק: זה לא חל על זה?

מיכל (מיקי) חיימוביץ': בדיון שקיימנו בשבוע שעבר התברר שקצ"א אפילו לא משלמת לקרן לזיהום ים.

מיכל (מיקי) חיימוביץ': 150,000 דולר שהיא הייתה אמורה לשלם, כבר שנתיים לא משלמת אותם.

תומר גלאם: השומה שלהם היא 62 מיליון שקלים והם משלמים לרשות 18 מיליון שקלים.

תומר גלאם: תבינו את המשמעות.

תומר גלאם: מי סובל מזה?

תומר גלאם: אותם תושבים שסובלים בעיקר בנושא הזה של זיהום אוויר ויותר מכך, גם לא מקבלים את מה שמגיע, לתת להם את הכלים.

תומר גלאם: לגבי השיטפונות.

מיכל (מיקי) חיימוביץ': רגע.

מיכל (מיקי) חיימוביץ': בוא נדבר על הנושא של קצ"א.

מיכל (מיקי) חיימוביץ': הנושא של השיטפונות, רשמתי לעצמי שהוא הנושא האקטואלי השני שאנחנו צריכים לדבר עליו.

תומר גלאם: חשוב לי גברתי היושבת ראש להודות לשרה ששלחה את כל הצוות המקצועי.

תומר גלאם: אני מכאן קורא לשרה, ואני מאמין שהיא תעשה את זה, כמו שאני מכיר אותה, ראינו גם את התוכנית הנפלאה שהיא הציגה לגבי מה שהולך להיות בשנת 2021 והלאה, חשוב לנו שהפעם הם יבינו שהם לא יכולים לעשות מה שהם רוצים שם ולפגוע בצורה מהותית בתושבים היקרים שלנו.

תומר גלאם: תודה.

מיכל (מיקי) חיימוביץ': תודה.

מיכל (מיקי) חיימוביץ': אנחנו עכשיו מדברים על אירוע מקומי שקרה ממש בשבוע האחרון.

מיכל (מיקי) חיימוביץ': אני חייבת לפתוח את התמונה.

מיכל (מיקי) חיימוביץ': הסיפור של ההתייחסות לקצ"א והזיהומים שהיא גורמת מחייבים את המשרד לנהוג ביד הרבה יותר קשה.

גילה גמליאל: פעם ראשונה שהגיעו לקצ"א גם מנכ"ל המשרד וגם הגורמים המקצועיים.

גילה גמליאל: עד מחר הם אמורים להגיש את כל הנתונים והם ייבחנו כמו שאנחנו יודעים לעשות.

גילה גמליאל: בהתאם לתוצאות של התחקיר הזה אנחנו נפעיל את האכיפה בנושא.

מיכל (מיקי) חיימוביץ': יש לכם איזשהו מושג מה קרה שם?

מיכל (מיקי) חיימוביץ': יודעים?

גילה גמליאל: בעיקרון אחד המכלים שם בינתיים הושבת עד הטיפול בו והסוגיות האלה, ברגע שתהיה כל התמונה המלאה לאור הממצאים, אנחנו נדע לומר בצורה מקצועית מה בדיוק היה הכשל, האם הכשל היה כתוצאה ממשהו שהוא סביר או לא סביר.

גילה גמליאל: בכל מקרה, מה שטוען כאן ראש העיר, בצדק, שצריך לנקוט ביד מאוד קשה בדברים האלה וזה לא נעשה עד היום.

גילה גמליאל: אני שמחה שמאז אני כאן, זה כן נעשה אבל עד היום זה לא נעשה.

גילה גמליאל: כל הגופים האלה התרגלו שהכול עובר ליד ויחליקו להם את זה וזה יעבור.

גילה גמליאל: אם כן, אצלנו זה לא עובר.

גילה גמליאל: המדיניות היא חד משמעית והיא ברורה.

גילה גמליאל: כל גורמי המקצוע יודעים טוב מאוד שאני לא מאפשרת לעבור לסדר היום בחיי אדם ובזיהום אוויר.

גילה גמליאל: על כן כל המפגעים האלו, אני מאמינה שבמידה שיש בהם את התוצאות שנקבל אותם, אנחנו נדע איך לאכוף את זה.

יוראי להב-הרצנו: עוד שאלה בקשר לקצ"א.

יוראי להב-הרצנו: היא אמנם עוסקת בקצ"א בהיבט יותר רחב, אבל הייתי רוצה לשמוע מה עמדתך או עמדת המשרד ביחס למזכר ההבנות שנחתם בין איחוד האמירויות לקצ"א על העברת נפט, דרך איחוד האמירויות למפרץ אילת ודרכו, לאשקלון.

יוראי להב-הרצנו: מדובר בהסכם, עדיין לא הסכם אבל מזכר הבנות שעל פניו הוא מגונה וכשצוללים לפרטים מבינים שהוא מכיל אתגרים גם סביבתיים, גברתי השרה, אבל גם אתגרים שהם ביטחוניים וגיאו-אסטרטגיים.

גילה גמליאל: ביקשתי מהמנכ"ל והוא ביקש מגורמי המקצוע להעביר אלי את נייר העמדה של הגורמים המקצועיים והוא צריך להגיע אלי ממש בימים הקרובים.

גילה גמליאל: הוא יגיע אלי ממש בימים הקרובים ועל פי זה נדע איך לנהוג.

יוראי להב-הרצנו: זה ממש מטריד.

יוראי להב-הרצנו: אפרופו התקרית שקרתה עכשיו עם מפעל קצ"א באשקלון, אם עכשיו ייפרסו צינורות על פני אלפי קילומטרים, הפוטנציאל לזיהום – גם של מפרץ אילת, גם של הערבה וגם של הדרך לאשקלון – הוא בלתי נתפס.

מיכל (מיקי) חיימוביץ': אני חייבת להוסיף בעניין הזה.

מיכל (מיקי) חיימוביץ': אנחנו מדברים הרבה על יעדים, על כך שאנחנו רוצים להגדיל את היעדים שלנו של אנרגיה מתחדשת.

גילה גמליאל: דיברתם על זה בוועדה?

יוראי להב-הרצנו: לא.

יוראי להב-הרצנו: עדיין לא.

מיכל (מיקי) חיימוביץ': על הסוגיה הזאת, טרם.

מיכל (מיקי) חיימוביץ': מה שקורה זה שבאמת הולכת להיות תשתית של נפט ושל גז מטורפת.

גילה גמליאל: אני ממליצה לוועדה לקיים על זה דיון מעמיק בישיבה ייעודית.

מיכל (מיקי) חיימוביץ': הבעיה היא שזה לא יושב תחת הוועדה הזאת אלא תחת ועדת הכלכלה אבל אנחנו יכולים להסתכל על ההיבטים הסביבתיים של זה.

גילה גמליאל: מעדכנים אותי שנייר העמדה יגיע אלי היום.

יוראי להב-הרצנו: גברתי השרה, הצגת כאן תצוגת תכלית מאוד מרשימה שמעידה על כך שיש כאן שרה נחושה וחדורת שליחות.

יוראי להב-הרצנו: אבל אפרופו מה שיושבת ראש הוועדה אמרה, לי חסר מסד נורמטיבי.

יוראי להב-הרצנו: אין בישראל חוק אקלים שנותן את התשתית הנורמטיבית.

גילה גמליאל: בימים אלה אנחנו עמלים על החוק.

יוראי להב-הרצנו: והוא יוגש?

יוראי להב-הרצנו: זה החזון שלך?

גילה גמליאל: כן.

גילה גמליאל: אנחנו עמלים כדי שהוא יוגש.

מיכל (מיקי) חיימוביץ': זה בתוכנית.

מיכל (מיקי) חיימוביץ': על חוק האקלים הזה עובדים הרבה זמן והגיע הזמן שהוא יגיע.

גילה גמליאל: אולי נעשה אותו בשלבים.

גילה גמליאל: מה שיהיה בהסכמה רחבה, אנחנו כבר נעביר ואחר כך תיקוני חקיקה, יהיה בהמשך.

יוראי להב-הרצנו: אני חושב שזה נושא שהוא כל כך קונצנזואלי.

גילה גמליאל: יש דברים שכבר אפשר להעביר.

מיכל (מיקי) חיימוביץ': לפחות לא מתווכחים אתנו על כך שיש משבר אקלים.

מיכל (מיקי) חיימוביץ': אנחנו במקום יותר טוב.

יוראי להב-הרצנו: בוא נגיד שאני רוצה לקוות שזה נושא קונצנזואלי.

גילה גמליאל: גם אני.

מיכל (מיקי) חיימוביץ': הסוגיה השנייה שאני חושבת שהמשרד חייב לתת את דעתו בצורה מיידית, ואנחנו רואים את התוצאות ממש בימים האחרונים, זו הסוגיה של הטיפול במי הנגר וסוגיית הניקוז של מדינת ישראל.

מיכל (מיקי) חיימוביץ': אנחנו מבינים שאנחנו היום בפתח המשבר הגדול ביותר שמדינת ישראל עומדת בפניו.

מיכל (מיקי) חיימוביץ': הבנייה המסיבית – ושים לב תומר גלאם כי אני יודעת על הסכמי הגג שאשקלון חתומה עליהם – אם אתם לא תבינו שאתם צריכים להפנים בתוך הסכמי הגג האלה חלחול וניקוז מתקדם שמתייחס לסוגיה הזאת, אתם הולכים להיות מוצפים.

מיכל (מיקי) חיימוביץ': זה משהו שצריך להשתנות ברמה התכנונית.

מיכל (מיקי) חיימוביץ': מדינת ישראל צריכה לשנות את ההיבט התכנוני שלה מבחינת הניקוז.

מיכל (מיקי) חיימוביץ': השאלה אם לא הגיע הזמן שכל הנושא של הניקוז יילקח על ידי המשרד להגנת הסביבה.

קרן ברק: אבל יש שר מים.

קרן ברק: זה לא קשור אליו?

מיכל (מיקי) חיימוביץ': לא.

מיכל (מיקי) חיימוביץ': זה במשרד החקלאות.

מיכל (מיקי) חיימוביץ': זה לא יושב אצלו.

מיכל (מיקי) חיימוביץ': כל הסוגיה של הטיפול בנחלים ובניקוז, היא צריכה להיות.

גילה גמליאל: יש כל מיני סמכויות באופן מאוד מפוצל בנושא של הנחלים וכל נושא הניקוז.

גילה גמליאל: אני תמיד אומרת שצריך להיות משרד אחד שהוא המשרד להגנת הסביבה, אנרגיה והמים.

מיכל (מיקי) חיימוביץ': זה נכון.

מיכל (מיקי) חיימוביץ': זה נושק.

מיכל (מיקי) חיימוביץ': אלה בדיוק הדברים שנושקים זה לזה.

גילה גמליאל: ברגע שזה יהיה, זה יהיה הרבה יותר פשוט.

גילה גמליאל: לפעמים יש לנו מפגשים עם שרים מקבילים לנו.

גילה גמליאל: אותו שר שאחראי על כל הנושאים שאמרתי, צריך להיפגש בארץ עם שלושה שרים.

גילה גמליאל: כפי שאת אומרת, לפעמים אנחנו כן יכולים לקדם את הדברים וגם כאן, כפי שאמרתי קודם, ביקשתי שבכל זאת יכינו לי תוכנית בנושא הנחלים כי אפשר לעשות דברים בשיתוף פעולה ואת זה נשתדל לעשות.

ג'אבר עסאקלה: גברתי השרה, גברתי יושבת הראש.

ג'אבר עסאקלה: נכנסתי באיחור של 17 דקות ואני מקווה שאני לא מתפרץ לדלת פתוחה.

ג'אבר עסאקלה: השאלה הראשונה שלי היא בעניין כוח אדם או תקנים.

ג'אבר עסאקלה: אני חושב שהשותפים שלכם בשטח הם בעיקר ארגוני חברה אזרחית ורשויות מקומיות.

ג'אבר עסאקלה: אבל אני מזהה שברשויות המקומיות יש מחסור גדול בכוחו אדם בעניין הזה.

ג'אבר עסאקלה: האם למשרד יש תוכנית להגביר את כוח האדם ולתת תקנים לרשויות, במיוחד באזורים שהם אזורים קשים מהבחינה של הסביבה בפריפריה של המדינה?

ג'אבר עסאקלה: אני יודע שהמשרד הוא משרד מאוד מורכב והקשרים שלו מאוד מורכבים אבל אני רוצה לתת לך דוגמה שחייבת טיפול ואולי התערבות שלך.

ג'אבר עסאקלה: בכביש 85, כביש צפת-עכו, שם הניחו בעלות של כ-200 מיליון שקלים קו ביוב וחסרים 30 מיליון שקלים כדי לחבר ארבעה כפרים לקו הביוב הזה.

ג'אבר עסאקלה: ברור שבחורף הזה זרמו מי הנחל הצמוד והגיעו לים.

ג'אבר עסאקלה: 30 מיליון שקלים בתקציב של ישראל זה כלום ואפשר להציל את המצב.

ג'אבר עסאקלה: אני יודע שזה אצל השר אלקין אבל כאן זה בתפר וגם למשרד שלך זה דבר מאוד משמעותי.

ג'אבר עסאקלה: לגבי שיתוף פעולה אזורי.

ג'אבר עסאקלה: את מדברת על שיתוף פעולה עם כל העולם.

ג'אבר עסאקלה: אני חושב שיש סוגיה שקשורה למחזור בקבוקים.

ג'אבר עסאקלה: את יודעת שבחברה הערבית יש חילופי מסחר בין הרשות הפלסטינית לבין החברה בישראל ובקבוקים שמקורם ברשות הפלסטינית עדיין מזהמים אותנו אבל אין עליהם פיקדון.

ג'אבר עסאקלה: יכול להיות שצריך למצוא פתרון לדבר הזה כי ברגע שמגיע מי שאוסף את הבקבוקים, הוא ממיין.

ג'אבר עסאקלה: אם הבקבוקים הם של הרשות הפלסטינית, הוא לא לוקח והם נשארים ומזהמים את האזור.

סונדוס סאלח: בחברה הערבית הבקבוקים הם מצרך בסיסי.

מיכל (מיקי) חיימוביץ': מגיעים בקבוקים קטנים?

ג'אבר עסאקלה: פחיות.

ג'אבר עסאקלה: כן.

סונדוס סאלח: מעל 60 אחוזים.

קרן ברק: לאן מגיעים?

ג'אבר עסאקלה: לישובים.

מיכל (מיקי) חיימוביץ': שמיוצרים ברשות הפלסטינית ומשווקים כאן?

ג'אבר עסאקלה: כן.

קרן ברק: זה הרבה יותר זול.

ג'אבר עסאקלה: בהחלט.

מיכל (מיקי) חיימוביץ': ולא אוספים אותם?

ג'אבר עסאקלה: לא.

קרן ברק: למה שיאספו אותם?

קרן ברק: אין עליהם פיקדון של 30 אגורות.

ג'אבר עסאקלה: 50-40 אחוזים מהפחיות האלה מזהמות את האדמה.

תמר זנדברג: מה זאת אומרת אין פיקדון?

תמר זנדברג: אז מה אם אין פיקדון?

תמר זנדברג: הפח הוא אותו פח.

מיכל (מיקי) חיימוביץ': החברה לא מקבלת על זה את הכסף.

מיכל (מיקי) חיימוביץ': פעם ראשונה שאני שומעת על כך.

ג'אבר עסאקלה: זאת המציאות שקורית בשטח.

מיכל (מיקי) חיימוביץ': זה מעניין.

מיכל (מיקי) חיימוביץ': אני אבדוק את זה.

מיכל (מיקי) חיימוביץ': אני לא הכרתי את זה.

ג'אבר עסאקלה: זה מה שקורה בשטח.

קרן ברק: את לא יכולה להביא מחוץ לארץ.

קרן ברק: כשאת קנית בקיוסק סודה, שילמת 30 אגורות.

מיכל (מיקי) חיימוביץ': בירה מיובאת, אני מביאה את הבקבוק לסופר, הם לוקחים אותו, עד כמה שאני יודעת.

ג'אבר עסאקלה: נכון.

קרן ברק: כשאת קונה את זה, את משלמת על כך.

קרן ברק: המילה היא פיקדון.

קרן ברק: הפקדת, את מקבלת בחזרה.

ג'אבר עסאקלה: שאלה אחרונה בעניין סביבה שווה.

תמר זנדברג: רשמנו שחברת כנסת מהליכוד אמרה שהשטחים הם חוץ לארץ.

מיכל (מיקי) חיימוביץ': לא שמעתי את זה.

קרן ברק: לא.

קרן ברק: ממש לא אמרתי את זה.

תמר זנדברג: אמרת שזה בא מחוץ לארץ.

ג'אבר עסאקלה: היה דוח של מרכז המחקר שדיבר על ניצול התקציב לטיפול בפסולת בישובים הערביים.

ג'אבר עסאקלה: היה מדובר על 41 אחוזי ניצול וקצת פחות בחברה הבדואית.

ג'אבר עסאקלה: השאלה אם מאז התקדמנו או שעדיין אנחנו תקועים בתקציבים האלה.

ג'אבר עסאקלה: תודה רבה.

סונדוס סאלח: תודה רבה על המצגת, כבוד השרה, תודה רבה היושבת ראש על הדיון המאוד חשוב ועל ההתמדה.

סונדוס סאלח: אני אמשיך בשאלות בהקשר לחברה הערבית.

סונדוס סאלח: יש שם פער ואנחנו כאן לא כדי להאשים אבל באנו לקחת אחריות.

סונדוס סאלח: איך נוכל לקדם את הנושא הסביבתי במיוחד בחברה הערבית.

סונדוס סאלח: יש פער גדול בין התוכניות שנמצאות בישובים היהודים לבין הישובים הערבים.

סונדוס סאלח: יש פער בהסברה בחינוך, בהסברה באמצעי המדיה השונים בין מה שמפורסם בשפה העברית לבין מה שמפורסם בשפה הערבית וזה מחמיר את המצב.

סונדוס סאלח: אולי נעשה דיון מיוחד על החברה הערבית, איך נוכל מכאן להדביק את הפערים האלה.

סונדוס סאלח: מי שמזהם בנצרת, יגיע לנוף הגליל, ומי שמזהם בחוף הגליל, יגיע לחיפה.

סונדוס סאלח: זה לא משהו שהוא מקומי ונשאר מקומי.

גילה גמליאל: על זה אני ארצה לומר שבתפקיד הקודם שלי הייתי אמונה על הרשות לפיתוח כלכלי חברתי בחברה הערבית ושם קידמתי את תוכנית 922 ו-1480 בחברה הבדואית בצפון.

גילה גמליאל: שם לדוגמה, אחד מהדברים שהיום אני רואה בדיעבד, את החסך בתוכנית 922 בתקציבים רלוונטיים ייעודיים של המשרד להגנת הסביבה.

גילה גמליאל: לא היה.

גילה גמליאל: זו הבשורה ל-923 שכולי תקוה שתצא לדרך.

גילה גמליאל: בינתיים רק לקחו את כל המשאבים והקפיאו את השנה הזאת וזה חבל.

גילה גמליאל: צריך להמשיך ולעבוד על תוכנית המשכית לתוכנית הטובה הזאת ולייצר תוכנית חומש חדשה שם אני כל פעם מבררת כי אני רוצה שלמשרד שלי יהיה בה נתח מאוד משמעותי ואז זאת תהיה מהפכה.

גילה גמליאל: כלומר, השינוי יבוא כתוצאה מהקצאת המשאבים הייעודית ממש ליפול בהגנת הסביבה וזה הכי קל דרך תוכנית חומש וזה הכי פשוט כי אז יש גם ראייה שהיא אסטרטגית ארוכת טווח וגם היא מתכללת וגם אין בעיה.

גילה גמליאל: היום מאוד קשה להוציא כספים שאם הם לא בהחלטת ממשלה פר ישוב על בסיס הבעיות שלו אבל במצב של תוכנית חומש אני יכולה לשבת עם כל רשות ולראות בדיוק את המורכבות שלה ולתת לה מענה ספציפי בתוך התוכנית הכללית.

גילה גמליאל: כולי תקווה שזה כבר יקרה.

גילה גמליאל: אני מצטערת על האיחור וצריך שבאמת המשרד לשוויון חברתי יקדם את הנושא.

גילה גמליאל: עכשיו נבחר שם מנכ"ל חדש ומצוין, בחור מאוד רציני, ובאמת אפשר לעבוד אתו.

גילה גמליאל: נשמח מאוד לקדם את הדברים האלה.

סונדוס סאלח: זה מחבר אותי לנקודה השנייה שהייתה בשאילתה שלי אליך לפני כשבועיים.

סונדוס סאלח: ראינו כמה כספים מוחזרים מראשי הרשויות הערביות בתחום הזה.

סונדוס סאלח: אולי תיקחו איזושהי החלטה לעשות עוד משהו למרות שזה מוחזר.

סונדוס סאלח: בואו נבדוק.

סונדוס סאלח: אם זאת מועצה מקומית שלא שמה בסדר העדיפות שלה את הנושאים הסביבתיים, שיהיה משהו.

גילה גמליאל: אני עושה את זה הפוך.

גילה גמליאל: אני חושבת שזה לא שראשי הרשויות, אפשר תמיד להאשים אבל הם לא תמיד אשמים.

סונדוס סאלח: זאת לא האשמה אבל להסביר להם.

גילה גמליאל: הייתה מורכבות גם מצד המשרד שלנו.

גילה גמליאל: אני לוקחת גם על זה אחריות.

גילה גמליאל: לדוגמה, אם מדברים על רצון למחזר ורוצים לעודד מחזור אבל אין לדוגמה מרכזי מחזור במקום או כמו שאת אומרת אין את הפן החינוכי במקביל, אפשר לכתוב משהו יפה עם תקציבי עתק אבל את רואה שזה לא מנוצל באופן גורף.

גילה גמליאל: אנחנו ממש בדקנו את כל הנושאים האלה וייעדו קולות קוראים ממוקדים שיסייעו וייתנו את המענה המתבקש.

גילה גמליאל: אני כבר אנצל את זה ואתייחס לשאלה שלך לגבי נושא כוח האדם.

גילה גמליאל: מה שעשינו במשרד זה הקמה של יחידות סביבתיות.

גילה גמליאל: יחידות סביבתיות זה בעצם אותו כוח אדם ייעודי לטיפול בנושא סביבתי.

גילה גמליאל: העברנו את זה בקרן הניקיון ובוועדת התמיכות ובקרוב זה יצא לדרך לשלוש השנים הקרובות, תמיכה ביחידות סביבתיות בסכום של 100 מיליון שקלים וחלק מהדברים זה גיוס עובדים ברשויות.

גילה גמליאל: זה ייתן מענה מצוין בחברה הערבית.

סונדוס סאלח: בשבועיים האחרונים סיירתי ובדקתי ב-20 ישובים ערביים וב-18 ישובים אין אפשרות לאסוף פסולת.

מיכל (מיקי) חיימוביץ': נכון.

מיכל (מיקי) חיימוביץ': גם אם את רוצה לזרוק בקבוקים, אין לך איפה.

סונדוס סאלח: גם אם אני מודעת לחשיבות ואני רוצה לעשות, אני לא מוצאת את המתקנים שיאפשרו את זה.

גילה גמליאל: עכשיו התוכנית האסטרטגית שתוצג בפניי תיתן בדיוק את המענה לטיפול בפסולת במדינת ישראל, ביהודה ושומרון, בחברה הערבית ובכל מקום.

סונדוס סאלח: גם לפקח שהם עושים.

סונדוס סאלח: אפילו ברמה של לחייב אותם.

גילה גמליאל: בתוכנית עצמה – אולי כדאי שאני אבוא להציג אותה כאן.

מיכל (מיקי) חיימוביץ': אנחנו מחכים לתוכנית הזאת.

גילה גמליאל: ברגע שנהיה מוכנים, תבואו לראות את התוכנית המלאה.

ג'אבר עסאקלה: כשאני מסתכל על השקף של האכיפה, אני מופתע לרעה.

ג'אבר עסאקלה: כלומר, המשטרה הירוקה, כנראה היא החוליה החלשה היום.

ג'אבר עסאקלה: אני יכול להצביע על מרר ועלבון שמגיעים ל-21 מפגעים שמחייבים כתבי אישום.

גילה גמליאל: אתה יודע כמה שוטרים יש במשטרה הירוקה?

גילה גמליאל: גלית, כמה שוטרים יש במשטרה הירוקה?

גלית כהן: 20.

מיכל (מיקי) חיימוביץ': באחד הדיונים שקיימנו כאן שהתייחס לנושא האכיפה, הבעיה היא כמות התקנים.

גילה גמליאל: אנחנו מנסים למצוא לזה פתרון יצירתי.

מיכל (מיקי) חיימוביץ': זאת לא רק הבעיה של האכיפה אלא הבעיה היא גם של הגבייה.

מיכל (מיקי) חיימוביץ': אחד הדברים שעלו כאן

מיכל (מיקי) חיימוביץ': בדיוני הוועדה הוא שאחוז מאוד קטן – גם אם יש קנסות – נגבה בפועל כי יש איזושהי בעיה במנגנון של המשרד להגנת הסביבה.

גלית כהן: אלה לא כתבי האישום שצוינו כאן.

גלית כהן: אלה הדוחות הפשוטים.

גילה גמליאל: יש עדיין תיק פלילי לפני הגשת כתב אישום ונמצאים בשימוע גם כלפי קצ"א על האירוע של עברונה.

גילה גמליאל: זה גם משהו שצריך להזכיר אותו.

מיכל (מיקי) חיימוביץ': אנחנו יודעים שלקצ"א יש היסטוריה.

סונדוס סאלח: הנקודה האחרונה שלי היא חינוך בבתי הספר.

סונדוס סאלח: שלחתי על זה מכתב.

סונדוס סאלח: האם יש מחשבה לחייב את התלמידים בבחינת בגרות?

סונדוס סאלח: אנחנו יודעים שככל שאנחנו משקיעים בחינוך סביבתי, אנחנו נביא לדור שהוא דואג לסביבה ויפעל למען הסביבה ופחות יזיק לסביבה.

סונדוס סאלח: האם יש מחשבה לעשות שיתוף פעולה בין משרד החינוך למשרד להגנת הסביבה, לעשות יחידת בגרות אחת לפחות שמשתלמת סביבתית וגם לימודית ואין בה עלויות תקציביות גבוהות.

גילה גמליאל: אני אעלה את זה בפני שר החינוך.

גילה גמליאל: אני לא יכולה לחייב אותו אבל אני אבחן אתו את הסוגיה הזאת כי אין ספק שהסוגיות של היבט סביבתי הוא משהו שמתבקש וזה גם העתיד.

גילה גמליאל: אני חושבת שאפילו לא צריך יחידה אחת, צריך לאפשר.

גילה גמליאל: אני לא יודעת אם צריך לחייב.

מיכל (מיקי) חיימוביץ': אני חושבת שצריך לחייב.

יוראי להב-הרצנו: כמה מרענן לשמוע את האמירה הזאת משרה בישראל, שזה העתיד וצריך לדאוג לזה.

יוראי להב-הרצנו: זה לא מובן מאליו.

קרן ברק: אני מברכת אותך.

קרן ברק: אני חושבת שאנחנו כחברי ועדת הפנים שמחים וגאים שיש לנו שרה כל כך מחויבת שאחרי מעט זמן הביאה לתוצאות כאלה ושום דבר לא מפחיד אותך ואת הולכת עד הסוף עם הקטע הסביבתי.

קרן ברק: אני מצטרפת למחשבה שצריך כמה שיותר להכניס את זה לחינוך, לאו דווקא לבגרות.

קרן ברק: אני חושבת שיש כל מיני שיתופי פעולה גם כך בין המשרד לבין כיתות יותר נמוכות בכל מיני אספקטים וצריך לתכלל אותם.

קרן ברק: זה קורה דרך כל מיני דברים.

קרן ברק: אתם צריכים איכשהו לאסוף את זה ולראות איך זה קורה ולמסד את זה יותר, כך שזה יהיה עם כיוון.

קרן ברק: זה בטח יקצור את הפירות לדורות הבאים שהם הרבה יותר סביבתיים מכפי שאנחנו היינו ואולי חלק מאתנו היום.

קרן ברק: אם כן, קודם כל, שאפו.

קרן ברק: רציתי לשאול בהקשר לדבריו של ראש העיר אשקלון שיושב כאן.

קרן ברק: למשרד יש כל כך הרבה דרכים לאכוף ולדרוש בהיבטים סביבתיים כמו שנעשה באזור המפרץ.

קרן ברק: שם נעשתה רפורמה מטורפת בבז"ן ובכל המפעלים המזהמים.

קרן ברק: דרישות מהמפעלים עצמם שעלו הרבה מאוד כסף והם הפכו את החיים בסביבה להרבה יותר טובים על ידי השקעות מאוד מאוד גדולות.

קרן ברק: ברור שהחברות לא התמסרו לזה ועושים שרירים לפניי כן אבל הדרישות קיימות.

קרן ברק: כנ"ל גם לגבי כל הוצאת הגז מהאדמה.

קרן ברק: זה נעשה תחת חוקים חזקים שהמשרד דרש.

קרן ברק: אני לא יודעת ואני אשמח לשמוע גם ממך וגם ממך תומר אם כבר עשיתם עבודה ובדקתם מה נעשה במפעלים אחרים שאפשר גם לדרוש מקצ"א שייעשה כאן.

קרן ברק: לדרוש בשמך או לעשות עבודה בהקשרים האלה של מה אפשר לעשות ומה אפשר לדרוש, לאו דווקא בקטע של תשלום אלא בקטע של השקעה שתוביל לעצירת המפגעים.

קרן ברק: כל הנושא של עמק המעיינות.

קרן ברק: אני לא יודע אם יצא לך להסתובב שם לאחרונה, אבל מעבר לסיבוב המחדלים שקורים – שזה פחות נוגע אליך – ברמת חוסר השוויון החלוקתי סביב נחל האסי, יש בסביבה של כל עמק המעיינות מחדלים שקורים שם בנחלים ובמעיינות ואלוהים ישמור אם תראי איך זה נראה, מה היה פעם ומה קורה לזה היום.

מיכל (מיקי) חיימוביץ': נדמה לי שאת הצהרת שיחזירו מים.

גילה גמליאל: בית שאן.

קרן ברק: היא הצהירה משהו שקשור לתוכנית של בית שאן וזה לא קשור לאיך שזה נראה היום.

קרן ברק: הנחלים שפעם כולנו רחצנו בהם והמעיינות, תראי מה קורה בהם עכשיו כתוצאה מאותם מחדלים מתמשכים שאני מתריעה עליהם הרבה מאוד זמן ואני לא ארפה מהם שקשורים גם לנחל האסי.

קרן ברק: גם בתוך הקיבוץ עשו דברים שהם לא סביבתיים.

קרן ברק: הורידו שם עצים ובונים שם שכונה.

קרן ברק: כאן תצטרכו ללמוד את זה יותר לעומק.

קרן ברק: כל הנחלים בעמק המעיינות הם כתוצאה של המחדל הזה ואני מבקשת שבבקשה תתייחסי לזה, תלמדי את זה ותעסקי בזה.

קרן ברק: תודה.

אלכס קושניר: אני אהיה מאוד קצר.

אלכס קושניר: גברתי השרה, אני מתנצל שלא הייתי בפתיחת דבריך.

אלכס קושניר: אני רוצה להתחבר לסיפה של דבריו של ראש העיר.

אלכס קושניר: גילוי נאות, אני תושב אשקלון.

אלכס קושניר: את הריח הרגשנו ביחד.

אלכס קושניר: אני חושב שכל מה שהוא אמר, אפשר לחתום על כל מילה שהוא אמר אבל הסיפה של דבריו, אני חושב שזה משהו שאנחנו אולי חייבים לפתור אפילו כאן בוועדה וזה הנושא של תשלומי ארנונה של קצ"א.

קרן ברק: השרה לא קשורה לארנונה אלא היא קשורה למפגעים.

קרן ברק: היא צריכה לעצור את המפגעים.

אלכס קושניר: אני חושב שזה נמצא במגרש של הוועדה הזאת.

אלכס קושניר: אולי כדאי לקיים דיון נפרד על הנושא הזה כדי לראות אך קצ"א תתחיל לשלם ארנונה אמיתית לרווחתם של תושבי אשקלון כי לא יכול להיות שהם משלמים על 15 דונם מתוך 400 דונם.

אלכס קושניר: זה משהו שהוא לא הגיוני ולא נתפס.

אלכס קושניר: לגבי הנושא של הרכב החשמלי.

אלכס קושניר: אני לא יודע אם נגעת בזה במהלך הסקירה שלך אבל לפני כשבוע פורסם דוח של ארגון ACEA שהוא הרגולטור באיחוד האירופי שאחראי על התחום הזה והוא מתריע – הם עשו את זה במכתב מאוד חמור שנכתב לרגולטור הישראלי – שאנחנו ממש בפיגור בנושא הזה.

אלכס קושניר: אני יכול לומר לך שהתוכנית שפורסמה על ידי הממשלה, שאמורה לתמרץ את המס, עושה בדיוק את ההיפך, כי ככל שהשנים עוברות, המס עולה ובסופו של דבר בשלב מסוים הוא משתווה למס של הרכב הרגיל ולכן ליבואנים, ובכלל לאף אחד, אין טעם להיכנס לתהליך הזה כשהוא יודע שבסופו של דבר הוא יגיע לאותו מס כמו ברכב הרגיל.

אלכס קושניר: האתגר הנוסף שקיים הוא כל הנושא של תשתיות של הרכב החשמלי שהמדינה מפגרת ברמה מאוד מאוד משמעותית אל מול מדינות ה-OECD.

אלכס קושניר: אני יודע שלא הכול במגרש שלך אבל השאלה היא האם המשרד שלך עושה משהו בנדון.

תמר זנדברג: יש לי שתי שאלות קצרות.

תמר זנדברג: שתי שאלות ממש ממוקדות.

תמר זנדברג: אני מתנצלת שלא הייתי בסקירה אבל עקבתי וראיתי את המצגת.

תמר זנדברג: שאלה אחת בנושא היעד שישראל תציב לשימוש באנרגיות מתחדשות עד שנת 2030.

תמר זנדברג: החודש ישראל אמורה למסור את התוכניות שלה להצבת היעד בעשר השנים הקרובות.

תמר זנדברג: כרגע היעד הוא יעד צנוע, הוא שיפור לעומת מה שישראל התחייבה לו בהסכם פריז אבל הוא צנוע, 30 אחוזים.

תמר זנדברג: יש קריאה מהתנועה הסביבתית להעלות את היעד ל-50 אחוזים שגם הוא יעד צנוע, לא יעד שאפתני במיוחד יחסית למדינות אחרות.

תמר זנדברג: מה עמדת השרה בנושא ומה המשרד מתכוון לעשות?

גילה גמליאל: אמרתי.

תמר זנדברג: אני יודעת, אבל אם תוכלי לתמצת.

תמר זנדברג: שאלה שנייה שגם אליה התייחסת אבל אני רוצה לחדד בנושא שריפות הפסולת.

תמר זנדברג: התייחסת לנושא של שריפות הפסולת החקלאיות ואני רוצה קצת לחדד בנושא הזה וגם להוסיף את שריפת הפסולת העירונית.

תמר זנדברג: נושא של שריפות פסולת זה מפגע סביבתי שמטריד אזורים גיאוגרפיים נרחבים בארץ ויש לו אחריות כבדה לפליטת מזהמים לאוויר.

תמר זנדברג: ב-2018, אם אינני טועה, או בשנת 2019, תוקצבו 50 מיליון שקלים להתמודדות עם הנושא.

תמר זנדברג: למיטב ידיעתי רק 25 מיליון תוקצבו ורק חלק עוד יותר קטן ממנו, של 13 מיליון או משהו כזה, יצא בפועל.

תמר זנדברג: כאמור, זו תופעה שיש לה השפעה גיאוגרפית נרחבת בעיקר בגבול המזרחי של המדינה.

מיכל (מיקי) חיימוביץ': גם הגליל.

מיכל (מיקי) חיימוביץ': הגליל מאוד סובל מזה.

תמר זנדברג: נכון.

תמר זנדברג: מה עושה המשרד ואיך אפשר להעמיק את הטיפול בתופעה?

תמר זנדברג: תודה.

מיכל (מיקי) חיימוביץ': זה ממש מתקשר למה שאני חושבת אריאל רוצה לדבר עליו.

אריאל קלנר: בין השאר.

אריאל קלנר: קודם כל, אני מצטרף לברכות לשרה על כל הפעולות הנחושות, על האקטיביות שהיא מגלה והאנרגיה החדשה שהיא הבאה למשרד.

אריאל קלנר: גם אני מתנצל על כך שלא הייתי ואני מתנצל שעוד מעט יקראו לי לוועדת הכלכלה להצבעה.

אריאל קלנר: שאלה לגבי חיפה.

אריאל קלנר: קבעת יעד לגבי מפרץ חיפה.

אריאל קלנר: אני פחות מתמקד ביעדים הגדולים ואני אשאל לגבי כאן ועכשיו.

אריאל קלנר: איך שומרים על כך שהמפעלים יעמדו בתקנים?

אריאל קלנר: אני גם הבנתי מהם שיש להם את הרצון לעמוד בתקנים אבל צריך לראות איך המשרד מגיע מהמקום הזה של אכיפה של התקנים כי זה האוויר שנושמים, עד שיוגשמו תוכניות כאלה ואחרות.

אריאל קלנר: לי נאמר וקצת קראתי ששימוש בגז טבעי יפחית משמעותית את הזיהום במפעלים בחיפה.

אריאל קלנר: כלומר, אם ייצרו את התשתיות וייתנו להם, הם יפחיתו כבר עכשיו את הזיהום באוויר שאנשים נושמים.

אריאל קלנר: אשמח מאוד לשמוע את ההתייחסות שלך.

אריאל קלנר: נושא אחר שכנראה כבר ניחשת שאני רוצה לשאול אותך.

אריאל קלנר: אותה משרפה שאמורה להיות מוקמת במעלה אדומים, למעשה ביהודה ושומרון, כאשר כל המשרפות האחרות הוקפאו ושם המכרז מתקדם.

אריאל קלנר: לפחות זה מה שנאמר לי.

גילה גמליאל: איך הוא מתקדם?

אריאל קלנר: לא יודע.

אריאל קלנר: לי נאמר שהמכרז מתקדם.

אריאל קלנר: נאמר לי שזה מה שנאמר במשרד האוצר.

גילה גמליאל: אני נכנסתי למשרד ולא באתי מתחום הגנת הסביבה אבל למדתי אותו מהר.

גילה גמליאל: בין יתר הדברים בהם נתקלתי היה הנושא של הקצאה של סכום מטורף, ממש כמעט כל התקציב עבור הקמה של אולי שמונה משרפות, תחנות אנרגיה, כל אחד יקרא לו איך שבא לו.

מיכל (מיקי) חיימוביץ': קוראים לזה מתקני השבה.

גילה גמליאל: הדבר הראשון שעשיתי, בדקתי בכלל את כל סוגיית הפסולת וראיתי שזה כישלון חרוץ של המשרד ברמות מאוד מאוד מדאיגות.

גילה גמליאל: החלטתי לעצור את כל ההשקעות הגרנדיוזיות האלה.

גילה גמליאל: ממה שראיתי גם לא נעשה איזה דיון עומק בסוגיה הזאת שמצדיק את העניין.

גילה גמליאל: מי שהחל בטרום מכרז, זה היה קודמי לתפקיד ולא אני.

גילה גמליאל: אני פשוט עצרתי ועצרתי היכן שאין לנו את היכולת לנהל את זה.

גילה גמליאל: חלק מתחנות השבת האנרגיה כבר התקדמות בוות"לים והייתי חייבת לעצור את זה.

גילה גמליאל: המנכ"ל הוציא מכתב עבורם לומר להם לעצור, כי שם צריך לתת להם הנחיה לעצור כדי שלא יבזבזו את הזמן.

גילה גמליאל: מה שקשור למשרד עצמו, אין צורך לומר שזה נכתב למשרד לעצור את ההתקדמות בדברים.

גילה גמליאל: זה ההבדל שיצר את התחושה שיש שוני בין כל התחנות להשבת אנרגיה.

גילה גמליאל: אף אחת מתחנות להשבת אנרגיה כרגע לא מתקדמת עד שהתוכנית האסטרטגית תוגש אלי מחר בשעה טובה ואני אוכל ללמוד אותה וממנה לגזור מה נכון.

גילה גמליאל: אז הסוגיה תחזור לשולחני.

גילה גמליאל: לטפל סוגיית הפסולת ביעד האסטרטגי אותו הצבתי של 20 אחוזי הטמנה לעשור הקרוב ומזה יתועלו המשאבים.

גילה גמליאל: אנחנו גם נבוא לישיבה כאן בוועדה להציג לכם את התוכנית עצמה ואת הרצון שלנו בחזון שלי להגיע ליעד ואיך אנחנו חושבים שנכון לעשות את זה.

מיכל (מיקי) חיימוביץ': את יכולה לתת לנו כותרת?

מיכל (מיקי) חיימוביץ': אנחנו יודעים שבסופו של דבר כדי להגיע ליעד של 20 אחוזים הטמנה צריך לעשות משהו עם האשפה הזאת.

מיכל (מיקי) חיימוביץ': היא לא תיעלם.

גילה גמליאל: צריכים להיות סבלניים.

גילה גמליאל: צריך לעבוד במקצועיות, לא להיות פופוליסטיים וללמוד את התוכנית האסטרטגית שעשו עליה שיעורי בית מאוד מאוד גדולים וטובים.

גילה גמליאל: כשזה יגיע לפתחי, כל אותם עקרונות של התוכנית, יהיה ניתן לבוא ולהקצות משאבים על בסיס הגיון ועל בסיס מקצועיות.

יוראי להב-הרצנו: היא תהיה מוכנה עד יום רביעי?

גילה גמליאל: בוא נשאיר את הצחוק בצד.

גילה גמליאל: חלק מהבעיות הכי קשות בניהול המדינה, זה חוסר בכיבוד שלטוני.

גילה גמליאל: אני יכולה לעשות את מה שאני יכולה לעשות.

גילה גמליאל: אני כואבת מאוד שאין עכשיו את תוכנית 923 כי התחלנו תהליכים פורצי דרך וכרגע זה לא ממשיך ותוכנית 923 עדיין לא יצאה לדרך ואיבדנו שנה, וחבל.

גילה גמליאל: אני נותנת את זה כדוגמה אבל אני יכולה לעשות מה שאני עושה במגבלות התפקידים בהם אני נמצאת.

גילה גמליאל: בתפקיד הנוכחי, כל עוד יש ממשלה וכנסת, הדברים בסוגיית הגנת הסביבה התקדמו בצורה מהירה כפי שאתם רואים וכנ"ל לגבי התוכנית.

גילה גמליאל: התוכנית תגיע לפתחי כבר מחר ואני מקווה שאצליח עד יום רביעי לקדם את כל מה שצריך.

ג'אבר עסאקלה: יש לך כמה חודשים אחרי יום רביעי.

גילה גמליאל: קלנר, אתה חבר כנסת מאוד רציני ופעיל וענייני, התחום הזה מעניין אותך ואני אשמח שתבוא לפגישה ממוקדת בנושא הזה.

גילה גמליאל: אפשר לשתף אותך.

גילה גמליאל: כפי שאמרתי, בזמן של קבלת ההחלטות אני תמיד אוהבת לשמוע את כולם ואני יכולה לשמוע את כל מי שיש לו הערות לגבי הדברים או הערות לצורך ההמשך ואני תמיד פתוחה וקשובה כדי לראות תמונה מלאה.

גילה גמליאל: זה לגבי העניין הנקודתי הזה.

גילה גמליאל: כנ"ל לגבי מפרץ חיפה.

גילה גמליאל: אנחנו מינינו בשביל זה ועדת מנכ"לים מקצועית שבפרק הזמן הזה כל גורמי המקצוע מסיירים שם היום ועושים בדיקה.

גילה גמליאל: הם פנו לציבור הרחב וכל אחד יכול לתת להם את המשוב.

גילה גמליאל: יתפרסם גם דוח ביניים כדי לקבל הערות.

גילה גמליאל: כלומר, כל ההתנהלות היא סביב שיח משתף כדי שנקבל את ההחלטות הנכונות עבור זה.

גילה גמליאל: לגבי קצ"א, לשאלת של קרן.

גילה גמליאל: אנחנו כאן בהחלט מתכוונים לקחת את העיר אשקלון – המנכ"ל נמצא שם פעם שנייה – ואנחנו רוצים לבחון את כל המורכבות של המפעלים עם פוטנציאל זיהום גם באשקלון.

גילה גמליאל: יש גם באשדוד.

גילה גמליאל: אנחנו רוצים לתאם להם פתרונות.

גילה גמליאל: ראינו בתחנה המרכזית בתל אביב.

גילה גמליאל: כל המפגעים האלו, אני חושבת שהציבור שכאילו התרגל לחיות בסיטואציה כזאת, זאת הטרגדיה אותה צריך לשנות תודעתית ואותה אנחנו מתכוונים לשנות.

גילה גמליאל: מקבלים כאן עיצומים כספיים שלא נראו קודם כי אני מאפשרת לגורמי המקצוע להבין שכאן התוצאה היא זו שחשובה לי ואני רוצה הסברים על כל מפגע מן הסוג הזה.

גילה גמליאל: אני חושבת שזו גישה שתהיה נכונה.

גילה גמליאל: מפנימים אותה גם בעלי המפעלים.

גילה גמליאל: באים בדרישה מה צריך לעשות כדי לעמוד בדברים וביעדים.

גילה גמליאל: מצד אחד פיתחתי כאן שני קווי הנחיה לגורמי המקצוע.

גילה גמליאל: מן הצד האחד לעבוד בהיבט של דיאלוג אבל מן הצד השני התוצאה היא זאת שתקבע.

גילה גמליאל: כלומר, אם הדיאלוג יביא לתוצאה הנכונה, אשרינו וטוב לכולם, אבל אם למרות הדיאלוג התוצאה היא בעייתית, יש להם יד פתוחה לבוא ולעשות את כל מה צריך כולל קנסות כדי למגר את כל המורכבות הזו.

גילה גמליאל: לגבי הנחלים.

גילה גמליאל: אני ביקשתי – כפי שאמרתי בתחילת הדברים שלי – מהצוות המקצועי שלי את התוכנית לגבי כלל הנחלים במדינת ישראל על מנת שנקבל תמונה מלאה כולל האסי כאשר במקרה זה ביקשתי לקבל יותר אינפורמציה ולא מהתקשורת.

גילה גמליאל: גורמי המקצוע עובדים על זה ויגישו לי את זה, אני מקווה, בזמן הקרוב ואני אוכל לתת את הדעת על כך.

קרן ברק: אני מדברת אתך על כל המעיינות מסביב.

קרן ברק: את צריכה לראות מה קורה שם.

גילה גמליאל: אני יודעת.

גילה גמליאל: לכן ביקשתי סקירה כללית של כל הנחלים תוכנית שתיתן לי את פוטנציאל אפשרויות הפעולה.

גילה גמליאל: לעומת זאת, לגבי בית שאן, הייתי שם בסיור לפני כאר

גילה גמליאל: בעה חודשים ושם ראיתי שפתרון נקודתי עם עלויות יחסית מינוריות יכול לפתור כבר בעיה.

גילה גמליאל: לא צריך לפתור את כל הבעיה הגדולה של כל הנחלים אבל יש משהו שאפשר לפתור אותו במיידי שהוא גם מוסכם על ראש המועצה האזורית ואפשר לקדם את הפתיחה של החזרת המים לבית שאן כפי שהיה בעבר.

גילה גמליאל: אז זה יכול להגיע גם לשכונות של בית שאן וגם לנחל חרוד ולפתור את הבעיות הנקודתיות האלו.

גילה גמליאל: כפי שאני תמיד אומרת, אפשר למצוא כבר פתרון נקודתי ואפשר להתקדם.

גילה גמליאל: זה לא בא על חשבון בעיית האסי וזה לא בא על חשבון פתרונות אחרים.

גילה גמליאל: זה בהחלט בא כפתרון ייעודי למשהו שכבר יש הסכמה ואפשר להתקדם אתו.

גילה גמליאל: היכן שיש הסכמות, חבל להיעצר.

גילה גמליאל: החלטת ממשלה נקודתית יכולה כבר לתת מענה ואפשר להתקדם.

גילה גמליאל: אני מסתכלת על כל המכלול והפתרונות האלה יוכלו לקבל את ביטויים.

גילה גמליאל: את שאלת אותי שאלה שכבר נתתי לה מענה בתחילת דבריי וחבל לבזבז את זמן הוועדה.

גילה גמליאל: אפשר להעביר את הפרוטוקול.

מיכל (מיקי) חיימוביץ': היא אמרה שהיעד צריך להיות הרבה יותר גבוה.

גילה גמליאל: אנחנו דיברנו על זה.

גילה גמליאל: אני הובלתי קו של 40 אחוזים, נלחמנו ביחד גם עם מיקי בתחילת הדרך והצלחנו לעצור חלק מהדברים סביב הסוגיה הזאת.

גילה גמליאל: לצערי כרגע מה שהוחלט זה 30 אחוזים אבל ראש הממשלה אמר שזה בינתיים יעד שייבחן בהמשך.

תמר זנדברג: כרגע או בהמשך?

גילה גמליאל: יש את הוועדות שקמו.

גילה גמליאל: הוועדות האלה יצטרכו להגיש את המסקנות לממשלה והסוגיה הזאת תיפתח מחדש.

גילה גמליאל: כרגע לצערי הוגש 30 אחוזים וזה סופי.

גילה גמליאל: לא הצלחנו לשכנע, גם אני לא הצלחתי לשכנע וזו הסיבה שהתנגדתי להחלטה.

גילה גמליאל: אני חושב שזה לא סוף פסוק.

ג'אבר עסאקלה: כבוד השרה, לגבי סביבה שווה.

מיכל (מיקי) חיימוביץ': יש התייחסות לנושא של סביבה שווה וגם לגבי קו ביוב.

גילה גמליאל: בעיה מורכבת של שריפת פסולת היא סביב הפסולת החקלאית.

מיכל (מיקי) חיימוביץ': זה לא מדויק.

מיכל (מיקי) חיימוביץ': אני מצטערת אבל זה ממש לא מדויק.

גילה גמליאל: אמרתי שלסוגיה השנייה יינתן פתרון סביב הסוגיה של אסטרטגיית פסולת.

גילה גמליאל: אנחנו בוחנים גם את סוגיית שריפות הפסולת.

גילה גמליאל: מה שכבר נתנו מענה, זה לפסולת החקלאית שפותרת חלק מהבעיה עליה מדובר.

מיכל (מיקי) חיימוביץ': אני רוצה לומר לגבי השריפה של הפסולת הפירטית כפי שאנחנו קוראים לה.

מיכל (מיקי) חיימוביץ': הייתה כאן ועדת משנה שהתכנסה ועבדה כאן במשך שנתיים בראשותה של חברת הכנסת יעל גרמן.

מיכל (מיקי) חיימוביץ': יש דוח שאומר בדיוק מה צריך לעשות.

מיכל (מיקי) חיימוביץ': גם בתנאים של היום בהם אין עדיין פתרונות אחרים, מ-GPS על המשאיות ודרכים אחרות שצריך לקדם.

גילה גמליאל: לא נכנסתי לנושאים האלה, אבל אנחנו גם עם רחפנים ויש הרבה פעילות מאוד מדויקת.

גילה גמליאל: גלית, את רוצה להרחיב עליה?

גלית כהן: אנחנו יכולים להעביר דיווח, אם אתם רוצים.

גלית כהן: אני חושבת שיושבת הראש התייחסה לשריפת פסולת פירטית באשר היא.

מיכל (מיקי) חיימוביץ': נכון.

גלית כהן: הרבה פעמים זאת פסולת עירונית.

גלית כהן: חברת הכנסת תמר זנדברג התייחסה לפסולת חקלאית.

מיכל (מיקי) חיימוביץ': לא.

מיכל (מיקי) חיימוביץ': להפך.

מיכל (מיקי) חיימוביץ': השרה התייחסה לפסולתה חקלאית ואנחנו מדברות על אותו דבר

גילה גמליאל: אז אין בעיה.

גילה גמליאל: כנראה הבנתי אותך כמו שגלית הבינה אותך.

גילה גמליאל: לגבי הפסולת הזאת, את רוצה להרחיב על כל ההקצאה התקציבית שכבר תועלה לנושא הזה?

גלית כהן: אני חושבת שאם אנחנו מדברים על הפסולת העירונית שנשרפת, זה באמת לבוא ולתת את הדיווח במסגרת האסטרטגיה כך שתהיה תמונה יותר כוללת וזה לא עוד הרבה זמן.

מיכל (מיקי) חיימוביץ': אנחנו ממש מחכים לזה כי בעיניי זה באמת אחד הדברים הדרמטיים בנושא הסביבתי במדינת ישראל.

מיכל (מיקי) חיימוביץ': זה משליך על הכול.

גילה גמליאל: אמרתי שלעת הזו הגעתי למשרד.

מיכל (מיקי) חיימוביץ': לגבי סביבה שווה.

מיכל (מיקי) חיימוביץ': אני חושבת שאחת הבעיות הגדולות זה גם הנושא של המצ'ינג, המחויבות הזו של המצ'ינג של רשויות מאוד מאוד חלשות שאין להן ואז מה שקורה זה שלא משתמשים בתקציבים האלה והם נמוגים, חוזרים למשרד.

מיכל (מיקי) חיימוביץ': דיברנו על זה.

ג'אבר עסאקלה: הניצול הוא 40 אחוזים.

ג'אבר עסאקלה: לגבי קו הביוב, מקביל לכביש 85.

גילה גמליאל: בעיה פרטנית ואני מציעה שתדברו עם גורמי המקצוע.

אלכס קושניר: התייחסות לגבי רכב חשמלי.

גלית כהן: לגבי רכבים חשמליים.

גלית כהן: קודם כל, צריך להבין שהתשתיות של הרכבים החשמליים, זה הכול במשרד האנרגיה ולא במשרד להגנת הסביבה.

אלכס קושניר: אמרתי בהתחלה שאני יודע שלא הכול אצלכם.

גלית כהן: יש שני מהלכים שהמשרד עושה כבר הרבה שנים, כל הנושא של המיסוי הירוק וזה כן לתת וכל הזמן אנחנו בעבודה עם רשות המיסים כדי לתת העדפה.

מיכל (מיקי) חיימוביץ': רק חבל שרשות המיסים לא משתפת עם זה פעולה.

גלית כהן: כל מה שאנחנו יכולים לעשות, עושים.

גלית כהן: בשלב מסוים זה עבד וזה אפילו עבד מצוין והיינו פורצי דרך עולמיים בנושא הזה.

אלכס קושניר: בהיברידי.

אלכס קושניר: לא בחשמלי.

גלית כהן: בהיברידי.

גלית כהן: בחשמלי עדיין לא אבל אנחנו פועלים אותו הדבר גם לגבי החשמלי.

גלית כהן: דבר נוסף שאנחנו עושים זה שהנושא של רכבים חשמליים והיעד ב-2030 רק רכבים חשמליים במדינת ישראל וזה כבר נמצא בתוכנית האסטרטגית של ה-2050, של כלכלה דלת פחמן בכל העולם של התחבורה.

גלית כהן: אנחנו מקווים שנגיע עד לשם.

אלכס קושניר: אני יודע שיש הרבה מאוד תוכניות שקיימות על הנייר.

גלית כהן: לא.

גלית כהן: זאת לא תוכנית על הנייר.

אלכס קושניר: בשטח זה פשוט לא מתבצע.

אלכס קושניר: השנה ניקנו 1.5 אחוז מהרכבים החשמליים כאשר היעד הוא 3.5 אחוזים.

אלכס קושניר: את רואה שעל הנייר אומרים שיש 10 אחוזים מיסוי אבל כשאת נכנסת פנימה את רואה שבגלל שהסוללה יוצרה במזרח הרחוק, זה עוד 7.5 אחוזים.

אלכס קושניר: את רואה שהמס כל שנה הולך ועולה.

גלית כהן: אני מסכימה אתך.

מיכל (מיקי) חיימוביץ': למה שהמשרד לא יעודד שכל המגזר הציבורי ייסע רק ברכבים היברידיים?

גלית כהן: בדיוק בתוכנית שלנו של התחבורה וכלכלה דלת פחמן ובתוך התוכנית הלאומית למניעת זיהום אוויר, כל הדברים האלה נמצאים.

מיכל (מיקי) חיימוביץ': בסדר, אבל מה קורה עם התוכנית הלאומית הזאת?

גלית כהן: אם הייתה עוברת התכנית ומאושרת, היא תלויה כמובן בתקציב המדינה, הדברים האלה כן היו נכנסים.

אלכס קושניר: השאלה אם זה בסמכות שלכם, כל הנושא של הרגולציה של הקמת תשתית טעינה בבתים משותפים.

מיכל (מיקי) חיימוביץ': לא.

מיכל (מיקי) חיימוביץ': זה לא אצלם.

גלית כהן: רק משרד התשתיות.

מיכל (מיקי) חיימוביץ': זאת הבעיה.

מיכל (מיקי) חיימוביץ': זה מחולק בין כל כך הרבה משרדים.

מיכל (מיקי) חיימוביץ': אני רוצה לשאול עוד שאלה אחת שחשוב לי לדעת את עמדת המשרד להגנת הסביבה לגבי הנושא של קו הגז לאילת.

מיכל (מיקי) חיימוביץ': הנחת צינור הגז.

מיכל (מיקי) חיימוביץ': עלות של 700 מיליון שקלים והתנגדות חריפה של אילת בגלל החשש למתקן הנזלה שהולכים להקים שם במפרץ עם השלכות סביבתיות נוראיות לגבי המפרץ וברור שזה קו לייצוא.

מיכל (מיקי) חיימוביץ': אילת לא צריכה קו גז.

מיכל (מיקי) חיימוביץ': אני רוצה לדעת מה עמדת המשרד לגבי זה.

גילה גמליאל: בעניין הזה עדיין לא נתנו את דעתנו.

מיכל (מיקי) חיימוביץ': כי בינתיים התכניות מקודמות.

מיכל (מיקי) חיימוביץ': בדקתי את הנושא במינהל התכנון והתוכניות מתקדמות.

מיכל (מיקי) חיימוביץ': יש לנו כמה בקשות לדיבור ויש לנו פחות מחצי שעה.

מיכל (מיקי) חיימוביץ': ממשרד הפנים ביקשו להתייחס לדברים שלכם וממשרד האנרגיה.

תומר גלאם: גברתי היושבת ראש, השרה, תודה לך.

מיכל (מיקי) חיימוביץ': תודה לך ראש העיר.

מיכל (מיקי) חיימוביץ': שיר רבינוביץ', מנהלת תחום פיתוח אשכולות אזוריים במשרד האנרגיה.

שיר רבינוביץ': תודה רבה על רשות הדיבור.

שיר רבינוביץ': חשוב לי לברך על שיתוף הפעולה האזורי שאנו מקדמים יחד עם משרד הפנים ועם המשרד להגנת הסביבה.

שיר רבינוביץ': לאור הנושאים שעלו בדיון, כן הייתי רוצה להציע לבסס את שיתוף הפעולה המבורך בין שני המשרדים ודרכו להתייחס לפתרונות ברמה האזורית לרשויות כמו מיחזור, הטמנה, גם ברמה האזורית וגם כמו פינוי פסולת והטמנה בתחנות קצה, וגם לקדם איזושהי אג'נדה אזורית בתחומים חדשים ולאפשר צמצום פערים בהנגשת שירות לרשויות המקומיות, גם בנושאים של אכיפת הפיקוח וגם בנושאים של שריפות בשטחים פתוחים של פסולת חקלאית ופסולת בניין.

שיר רבינוביץ': זה יכול לתת מענה גם להתייחסויות שהיו מטעם חברי הכנסת לרשויות הערביות ולמיצוי משאבים בנושא המיחזור והאכיפה ופינוי והטמנה ברשויות הערביות.

שיר רבינוביץ': בערך כ-60 רשויות ערביות באשכולות אזוריים וזאת דרך להגיש להם מענים ולצמצם את הפערים.

שיר רבינוביץ': חשוב לי לומר שהותנע מהלך מאוד חשוב עם יושבת ראש הוועדה שנפגשה עם מנכ"לי האשכולות ובפגישה הם הציגו את שיתופי הפעולה עם המשרד להגנת הסביבה ואת מה שהם מקדמים.

שיר רבינוביץ': אני חושבת שצריך לשמר את זה ולהקים איזשהו פורום אזורי שדן בנושאים האלה, איך אנחנו ממקדים גם את המיחזור, גם את ההטמנה, גם פסולת בניין ופסולת חקלאית לראות בזה פלטפורמה למינוף והנגשה לרשויות בפריפריה.

מיכל (מיקי) חיימוביץ': זה באמת אחד הדברים שעלה אפרופו לתוכנית האסטרטגית בנושא של הפסולת.

מיכל (מיקי) חיימוביץ': האשכולות מהווים כוח.

מיכל (מיקי) חיימוביץ': ברגע שזה אשכול אזורי, הם מאגדים את הכוחות.

גילה גמליאל: לגבי זה יש עמדות לכאן ולכאן.

גילה גמליאל: אני לא אפתח את זה כרגע.

מיכל (מיקי) חיימוביץ': עלתה כאן הרבה מאוד סוגיית האנרגיה.

מיכל (מיקי) חיימוביץ': אני חייבת להודות שבכמה דיונים שהתקיימו כאן היו התנגשויות לא פשוטות בין הנציגים שלך לבין הנציגים של משרד האנרגיה.

מיכל (מיקי) חיימוביץ': המתח הוא כמובן מובנה.

מיכל (מיקי) חיימוביץ': במשרד להגנת הסביבה ובמשרד האנרגיה רואים את הדברים בצורה קצת אחרת בכל מה שקשור לאנרגיה מתחדשת ושימוש בגז ובכלל קידום של אנרגיה פוסילית.

מיכל (מיקי) חיימוביץ': בכל זאת אני חושבת שכם להם שמורה זכות דיבור.

מיכל (מיקי) חיימוביץ': שרון חצור ממשרד האנרגיה, בבקשה.

שרון חצור: אני סמנכ"לית תכנון מדיניות ואסטרטגיה.

שרון חצור: אני רוצה לברך את השרה ואת אנשי המשרד על התוכניות שהם הציגו.

שרון חצור: אני כלכלנית בהכשרה שלי ואני חושבת שאחד הדברים הכי מעניינים שהמשרד להגנת הסביבה עשה בשנים האחרונות הוא לפרסם נתוני זיהום אוויר ואפשר להסתמך עליהם.

שרון חצור: בעינינו זה מרתק.

שרון חצור: אם אנחנו רק נסתכל על הנושא של פסולת, והשרה התייחסה לזה באופן נרחב, אז 70 אחוזים מהמזהמים הסרטנים מקורם בפסולת וכולנו תקווה שאכן יטפלו בזה בתוכנית הקרובה.

שרון חצור: אנחנו כמובן נסייע במה שצריך.

שרון חצור: רק לשם השוואה, אחוז אחד מהמזהמים המסרטנים מקורם במשק החשמל.

שרון חצור: אני עוד אומר בהקשר הזה שהצעדים שמשרד האנרגיה עשה בשנים האחרונות, בראשם הפחתת השימוש בפחם עד הסגירה שלו ב-2025 והעלאת יעד מתחדשות, יביאו ל-90 אחוזים הפחתה במזהמים המקומיים שמקורם באנרגיה במשק החשמל, שאלה נתונים דרמטיים ביותר.

שרון חצור: לגבי מפרץ חיפה.

שרון חצור: יש ועדת מנכ"לים והדיונים שם מרתקים וסופר ענייניים.

שרון חצור: גם שם אנחנו חושבים – הסתכלנו על נתוני הגנת הסביבה – שיש שם מזהמים מאוד משמעותיים שהמקור שלהם הוא דווקא תחבורה ונמל ואנחנו מקווים, וגם יודעים, שהוועדה תראה את הנתונים האלה ותטפל במקורות הנכונים.

שרון חצור: לגבי הרכב החשמלי.

שרון חצור: המשרד פועל נמרצות בתחום הזה.

שרון חצור: השר קבע כבר לפני שנתיים יעד של מעבר ל-100 אחוזים רכב חשמלי בשנת 2030 ואנחנו גם משתפים פעולה, כמו שגלית אמרה, בתוכנית להפחתת פליטות.

שרון חצור: יש כאן המון צעדים שצריך לעשות אותם ואנחנו כמובן נירתם לזה.

שרון חצור: בעניין של פליטות גזי חממה.

שרון חצור: הצעדים האחרונים, גם המעבר לאנרגיות מתחדשות וגם הפחם, הולכים להפחית ב-50 אחוזים את פליטת גזי החממה.

שרון חצור: אני אספר לכם, ואנחנו גם נשמח לשמוע מה דעתכם, שאתמול גם הוצאנו להערות הציבור יעדים ל-2050 בהקשר של הפחתת פליטות.

שרון חצור: לגבי ה-30 אחוזים מתחדשות שעלה כאן לא מעט.

שרון חצור: היעד נקבע ואנחנו חושבים שהוא יעד מאוזן.

שרון חצור: דיברתם הרבה על כך והשרה הזכירה שכאשר המשרד מסתכל על הדברים הוא מסתכל על כלכלה ועל סביבה.

שרון חצור: אנחנו מסתכלים גם על הנושא של ביטחון אנרגטי.

שרון חצור: אנחנו חושבים שמה שעכשיו הכי קריטי זה לראות איך אנחנו עומדים ביעד ואיך בעיקר לעמוד ביעד הביניים של 20 אחוזים.

שרון חצור: לשם כך הקמנו צוות מנכ"לים שהולך להכניס את הידיים לבוץ ולראות איך אנחנו מתקדמים.

שרון חצור: כמו שעשינו בעבר, ככל שנראה שהעסק מתקדם נכון ונצליח להכניס את האגירה כמו שאנחנו רוצים, יהיה אפשר להעלות את היעד בעתיד.

שרון חצור: אני חושבת שהצעדים שמשרד האנרגיה עושה הם מטורפים ואני ממש מקווה שגם התוכנית של המשרד להגנת הסביבה תצא לפועל לפחות כמו התוכניות שלנו.

מיכל (מיקי) חיימוביץ': שלום חבר הכנסת אוסאמה סעדי.

אוסאמה סעדי: באתי במיוחד.

אוסאמה סעדי: למרות שאני לא חבר ועדת הפנים, אבל בפועל אני כן חבר בוועדה.

אוסאמה סעדי: בוקר טוב לכבוד היושבת ראש, כבוד השרה והצוות.

אוסאמה סעדי: צוות מדהים.

אוסאמה סעדי: אני חייב לומר שמדובר בנושא חשוב מאוד, כל העניין הזה של איכות הסביבה.

אוסאמה סעדי: אצלנו בחברה הערבית לצערי הוא לא מספיק מפותח ואין מספיק מודעות.

אוסאמה סעדי: יש תקציבים בסכומים גדולים מאוד במה שמכונה תוכנית סביבה שווה שהארכנו עם השר הקודם זאב אלקין.

מיכל (מיקי) חיימוביץ': נכון.

מיכל (מיקי) חיימוביץ': בוועדת הכספים בשלהי הכנסת ה-22.

אוסאמה סעדי: בדיוק.

אוסאמה סעדי: עכשיו אפשר לנצל את זה גם ב-2021.

אוסאמה סעדי: אני בקשר עם הרשויות המקומיות כדי לקדם את הנושא החשוב הזה ולנצל את הכספים האלה.

אוסאמה סעדי: אני רציתי לשאול את כבוד השרה.

אוסאמה סעדי: בתפקיד הקודם שלך עשית עבודה מדהימה.

אוסאמה סעדי: שוויון חברתי, אנחנו רואים את התוצאות עכשיו גם בהארכת תוכנית 922 עם השרה הנוכחית מירב כהן.

אוסאמה סעדי: אני חושב שיש אצלך תחום שהוא הרט"ג, רשות הגנים והטבע, ויש לנו בעיות עם בנייה, במיוחד מחסנים חקלאיים.

אוסאמה סעדי: במתווה האחרון עם שר המשפטים ועם היועץ המשפטי לממשלה אמרנו שאת הנושא הזה של מחסנים חקלאיים צריך למצוא לו פתרון.

אוסאמה סעדי: אנחנו בקשר עם משרד האוצר, רשות האכיפה.

אוסאמה סעדי: לצערנו היום נהרס עוד בית.

אוסאמה סעדי: מבחינתך, בתחום שלך, גם נפגשנו אתך לגבי התוכנית בגיסר א-זרקא לגבי החוף שצריך לקדם שם.

גילה גמליאל: כפר הדייגים.

אוסאמה סעדי: כפר הדייגים, כן.

אוסאמה סעדי: למשל בבית ג'אן, כל העימותים שהיו גם אנשי הרט"ג.

אוסאמה סעדי: אני מקווה ואני מבקש ממך ליזום דיון על הנושא הזה, במיוחד שאנחנו עכשיו צריכים להגיע למתווה בעניין הזה.

אוסאמה סעדי: הייתי בבית ג'אן ושם מדהים.

אוסאמה סעדי: אמרתי שלפני שנפתח את הנוף ואת הטבע, האנשים צריכים גם לחיות.

אוסאמה סעדי: אם מישהו שם מחסן חקלאי על מנת שיוכל לפתח ולטעת, זה מה שצריך.

אוסאמה סעדי: אני מבקש ממך, ואני סמוך ובטוח שאת תיעני לזה, שתיזמי דיון בנושא הזה של איך אנחנו נוכל עם רשות הגנים והטבע לפתח את הנושא של הטבע ושל החקלאות ושל איכותה סביבה ולא להרוס את כל העניין הזה של מחסנים חקלאיים.

אוסאמה סעדי: תודה רבה.

גילה גמליאל: אכן יש כאן מורכבות שקיימת בין הנושא של ההגנה על שמורות טבע לבין קרקעות פרטיות, שזאת בעצם מהות הבעיה כי בקרקעות המדינה אין כל כך את ההתנגשות הזאת.

גילה גמליאל: [

אוסאמה סעדי: הכול שם קרקע פרטית.

גילה גמליאל: קיימתי כבר מספר מפגשים בהקשר הזה, גם אם ראש הרט"ג ועם כל האנשים הרלוונטיים, כולל ראש הרשות של בית ג'אן וראשי רשויות נוספים וכמובן עם השייח' עצמו שהיה חלק מהדיונים ובשיתופי פעולה כדי להרגיע.

אוסאמה סעדי: השייח' הוא המנהיג הרוחני מואפק טריף.

גילה גמליאל: נכון.

גילה גמליאל: ייאמר לזכותו שהוא תמיד נמצא במקום שבו הוא רוצה להשתיק אלימות בחברה והוא עושה את זה בצורה מצוינת וטובה ואין אלא רק לברך אותו על כך.

גילה גמליאל: המורכבות הזאת, כפי שאמרתי גם קודם, כל המדיניות אותה אני מובילה היא לפתח דיאלוג והדיאלוג עכשיו מתקיים והתוצאה היא זאת שתקבע.

גילה גמליאל: כאשר מסתכלים בווין-וין, מצד אחד מה הצרכים של כולם אל מול הצורך לשמר את כל הטבע שלנו במקומות של שמורות טבע, מול המורכבות הזו אני מקווה שיימצא הפתרון.

גילה גמליאל: עכשיו הם בשיח ואני מחכה לשמוע את התוצאה.

מיכל (מיקי) חיימוביץ': יש לנו את מאיה קרבטרי מפורום ה-15 שרצתה להתייחס.

מאיה קרבטרי: תודה.

מאיה קרבטרי: אני לא אאריך.

מאיה קרבטרי: רק רצינו לציין שאנחנו נצטרף לוועדה בברכה על הרוח החדשה והמרעננת שנשמעת כאן מהמשרד להגנת הסביבה ובמיוחד על הרצון ועל הכוונה לשתף פעולה עם השלטון המקומי.

מאיה קרבטרי: אנחנו חושבים ששיתוף הפעולה הזה הוא קריטי והכרחי ואנחנו מברכים על כך השרה מכירה בחשיבות השלטון המקומי ולא רק כזרוע ביצועית אלא גם כגורם שחשוב להתייעץ אתו.

מאיה קרבטרי: אנחנו ממש מברכים על ההחלטה על חוק הפיקדון.

מאיה קרבטרי: אני לא רוצה לפתוח את זה כי זה לא הדיון היום אבל בכל זאת רצינו לברך על כך בוועדה ולקוות שבאמת שיתוף הפעולה החיובי הזה ימשיך.

מאיה קרבטרי: אנחנו מהשלטון המקומי נשמח להתגייס לנושאים המשותפים שאנחנו רוצים לקדם.

מיכל (מיקי) חיימוביץ': תודה.

מיכל (מיקי) חיימוביץ': דוקטור יובל ארבל, צלול.

יובל ארבל: שלום.

יובל ארבל: אני רוצה להתייחס לשלושה דברים בקצרה.

יובל ארבל: קודם כל לגבי קצ"א והסכם עם חברת האם מדרג וחברת לנדברידג.

יובל ארבל: אנחנו עוד לא יודעים הרבה פרטים על ההסכם הזה אבל כנראה מדובר בעשרות מכליות נפט ענקיות שיעגנו במזח קצ"א באילת במרחק של עשרות מטרים מהשונית אלמוגים שהיא אולי מהחשובות ביותר בעולם.

יובל ארבל: אסון, דליפה של כמה עשרות מטרים קוב במכלית שיש בה מאות אלפי מטרים קוב, זה דבר שקורה וזה רק עניין של זמן עד שהוא יקרה.

יובל ארבל: אם חס וחלילה לא יעצרו את הזיהום הזה בזמן, וגם זה קורה במיוחד באסונות גדולים יותר, השונית הזו תחדל להתקיים.

יובל ארבל: זה הרס מוחלט שלה.

יובל ארבל: היא חשובה מאוד גם מבחינה עולמית וגם מכיוון שהיא עמידה בפני שינוי האקלים.

יובל ארבל: קודם כל, אנחנו חושבים לגבי ההסכם הזה שהעמדה של המשרד צריכה להיות בגלל החשיבות של השונית הזאת לכל העולם, וזה לא רק באילת אלא זה בכל מפרץ אילת וגם תיירות הפנאי.

יובל ארבל: צריך לבחון את ההשלכות של זה גם על השכנים שלנו.

יובל ארבל: לגבי קצ"א בכלל, צריך להסתכל גם על הפעילות מעבר למפרץ אילת, על זיהום האוויר.

יובל ארבל: שמענו כאן עדויות מאשקלון.

יובל ארבל: אנחנו יודעים שהצינורות שלהם לאורך הדרך הם ישנים ומתיישנים ויש תחזוקה וכל הזמן תקלות.

יובל ארבל: האירועים של עברונה זכורים לכולם, גם בנחל צין, ויש עוד אירועים שלא מדווחים לציבור.

יובל ארבל: מאוד חשוב שאתם תהיו על העניין הזה ולכל הפחות תהיה שקיפות מלאה ופיקוח מלא ושיהיה הרבה יותר כוח לכם, כוח אדם וציוד, כדי למנוע את הזיהום הנורא הזה שיכול לקרות גם באילת וגם באשקלון.

יובל ארבל: עשרות מכליות נוספות באשקלון.

יובל ארבל: אנחנו יודעים שיש עוד הרבה מה לעשות.

יובל ארבל: למעשה רוב התוכנית – והם חלק גדול מהתוכנית של תחנות חירום, ציוד נוסף, כלי שיט שלכם – עדיין לא קיימת ויש לממש אותה.

יובל ארבל: הקרן למניעת זיהום ים כמעט מתרוקנת לצרכים אחרים וגם את זה צריך לתקן.

יובל ארבל: בקצרה מאוד אני אתייחס גם לנושא הנגר והזיהום מנגר עירוני.

יובל ארבל: יש כאן שתי נקודות.

יובל ארבל: מצד אחד יש עודף נגר עירוני בגלל צורת הבנייה שאנחנו לא משאירים שטחים מחלחלים.

יובל ארבל: לנציגים שלך בוועדות התכנון יש יכולת להשפיע על זה, ליצור יותר אגני חיבור וחלחול בתוך העיר וזה יפחית את כמות הנגר.

יובל ארבל: הנקודה השנייה בה אתם יכולים להשפיע היא בתחום האכיפה.

יובל ארבל: עדיין יש חיבורי ניקוז, מרזבים, תעלות וניקוז בחצרות, שנכנסים לתוך מערכת הביוב ואז, כשיש גשם חזק, מערכת הביוב לא עומדת בעומס ואז הביוב גולש ומגיע לתעלות ניקוז שנשפכות אל הנחלים ואל הים.

יובל ארבל: ראינו את זה קורה החורף כבר כמה פעמים.

יובל ארבל: זה לא רק הנגר העירוני המזוהם, שגם בו אפשר לטפל עם רשתות בפתחי מוצאי הנקזים, אלא זה גם ביוב.

יובל ארבל: תקנות האכיפה, תקנות הפרדת צנרת, הן בסמכותכם.

יובל ארבל: הפקחים שלכם צריכים לדאוג שהרשויות המקומיות יפרידו, ידאגו שתהיה הפרדה מלאה.

יובל ארבל: יש אמצעים טכניים לעשות את זה וזה לא דבר מורכב וזה באחריות המשרד שלכם.

יובל ארבל: נקודה אחרונה אליה אני אתייחס לגבי מפרץ חיפה והדברים שנאמרו כאן.

יובל ארבל: אני חושב שברור לכולם – ואני מברך על העמדה שלך, השרה, לגבי הוצאת התעשייה הפטרוכימית ממפרץ חיפה – שחשוב שנזכור שגם אם יש זיהום מתחבורה מהנמל, צריך לטפל בזיהום הזה ויש תוכנית לטפל בזה.

יובל ארבל: יש תוכנית להפחתת זיהום האוויר מהנמל וטוב שכך.

יובל ארבל: צריך לבצע אותה.

יובל ארבל: זה לא נותן אישור לתעשייה פטרוכימית בלב מטרופולין של 700,000 תושבים.

יובל ארבל: צריך להפריד בין שני הדברים ובשניהם צריך לטפל.

יובל ארבל: תודה.

מיכל (מיקי) חיימוביץ': תודה רבה.

מיכל (מיקי) חיימוביץ': ג'מילה.

מיכל (מיקי) חיימוביץ': אני מתנצלת, שתי דקות.

ג'מילה הרדל ואכים: תודה.

ג'מילה הרדל ואכים: ברכות על קיום הדיון החשוב.

ג'מילה הרדל ואכים: אני רוצה להעלות שלוש נקודות קצרות.

ג'מילה הרדל ואכים: קודם כל, גברתי השרה, לצערי המשרד בראשותך ממשיך מסורת שמתחזקת עם השנים ומתגברת של התעלמות מהציבור עצמו.

ג'מילה הרדל ואכים: זה מתחיל מזה שהמשרד לא עונה למכתבים, לפחות לא לארגון שלנו.

מיכל (מיקי) חיימוביץ': אני חייבת להודות שגם לוועדה.

ג'מילה הרדל ואכים: במוקד התלונות המוקדנים צועקים על הפונים וגם אם מקבלים את התלונה, התלונה ב-90 אחוזים מהמקרים לא מטופלת.

ג'מילה הרדל ואכים: נקודה שנייה, הניתוק מהשטח.

ג'מילה הרדל ואכים: כל מה שהצגת, זה גם ממשיך את הכיוון של השנים האחרונות להציג תוכניות יפות, מצגות יפות, יעדים וגרפיקה יפה אבל בפועל, בשטח, דברים לא עובדים.

ג'מילה הרדל ואכים: תדעי שהדברים לא עובדים לא בנושאים הפשוטים ולא בנושאים המורכבים, לא בנושאי פסולת, לא בנושאי מפגעים סביבתיים באופן כללי ולא בנושא פיקוח על התעשייה.

מיכל (מיקי) חיימוביץ': ג'מילה, תציגי את עצמך.

מיכל (מיקי) חיימוביץ': לא אמרת בתחילת דבריך את מי את מייצגת.

ג'מילה הרדל ואכים: אני עורכת דין ג'מילה הרדל ואכים, מנהלת עמותת אזרחים למען הסביבה.

ג'מילה הרדל ואכים: אנחנו ארגון סביבתי יהודי-ערבי שפועל בעיקר בחיפה ומחוז צפון וגם בחברה הערבית.

ג'מילה הרדל ואכים: אני ממשיכה.

ג'מילה הרדל ואכים: אני ממליצה לך להסתובב בשטח ולשמוע איך הדברים עובדים או בעצם לא עובדים.

ג'מילה הרדל ואכים: גם בנושא חלוקת האחריות בין המשרד שלך לבין הרשויות המקומיות שלדעתי זאת סוגיה מאוד מאוד חשובה ומשליכה על כל התפקוד, גם בנושא העתיד וגם בטיפול במפגעים.

ג'מילה הרדל ואכים: ברגע שהמשרד ממשיך ומנציח את השיטה הכושלת שלא עובדת, בה המשרד בעצם מהווה הגוף שתומך ברשויות המקומיות באמצעות קולות קוראים ולא בונה יחד אתן תוכניות עבודה מתוקצבות לטווח ארוך, השיטה הזאת הוכיחה את עצמה ככושלת.

ג'מילה הרדל ואכים: הוא מנציח את חוסר הצדק החלוקתי והסביבתי בין הרשויות החזקות לבין הרשויות הקטנות וזה גם ממשיך באמצעות היחידות האזוריות בכל המודל האזורי שהוא מבורך בפני עצמו אבל בפועל יש בו הרבה פגמים וחסרים והוא לא עובד.

מיכל (מיקי) חיימוביץ': אני מתנצלת.

מיכל (מיקי) חיימוביץ': אנחנו נסתפק בדברים האלה.

מיכל (מיקי) חיימוביץ': אני מצטערת שאני קוטעת אותך אבל אנחנו צריכים לסיים את הדיון.

מיכל (מיקי) חיימוביץ': אני יודעת שיש לך ניסיון רב והרבה מאוד מה לומר.

מיכל (מיקי) חיימוביץ': אני ממש ממליצה שתיפגשו.

מיכל (מיקי) חיימוביץ': אני חושבת שלג'מילה יש הרבה מאוד ניסיון מהשטח ואני חושבת שיהיה לך מעניין לשמוע אותה לפגוש אותה.

גילה גמליאל: קודם כל, נעים מאוד.

גילה גמליאל: פעם ראשונה שאני שומעת עליך ועל הארגון.

גילה גמליאל: אני די פנויה למפגשים עם כל הארגונים הסביבתיים אבל משום מה לא הגיעה אלי פנייה לבקשה לפגישה וחבל.

גילה גמליאל: כנראה בגלל הדעות הקדומות על המשרד, נוצרה סיטואציה מן הסוג הזה.

גילה גמליאל: אני חושבת שאת מוזמנת ואם יש דברים קונקרטיים ולא רק דברים במקרו, אני גם אשמח לטפל בהם.

מיכל (מיקי) חיימוביץ': מהניסיון ג'מילה, יש לה הרבה דברים קונקרטיים כי היא באמת חיה את השטח.

מיכל (מיקי) חיימוביץ': אם תיפגשו, זה יהיה מצוין.

מיכל (מיקי) חיימוביץ': תודה רבה לכולם.

מיכל (מיקי) חיימוביץ': תודה רבה לכל מי שלקח חלק.

מיכל (מיקי) חיימוביץ': תודה רבה לך גברתי השרה שבאת ופתחת בפנינו את התוכניות ואת האתגרים שעומדים בפני המשרד.

מיכל (מיקי) חיימוביץ': אנחנו כמובן מאחלים בהצלחה ומחכים במתח ובכיליון עיניים לתכנית האסטרטגית בנושא אשפה כי זה הדבר כרגע החשוב ביותר שמשליך על הרבה מאוד דברים.

מיכל (מיקי) חיימוביץ': גם יש לי כמה דברים ששלחנו לכם ונשמח שתטפלו בהם.

גילה גמליאל: בשמחה.

גילה גמליאל: אני לא יודעת לאן נשלח.

מיכל (מיקי) חיימוביץ': נשלח.

מיכל (מיקי) חיימוביץ': תאמיני לי.

מיכל (מיקי) חיימוביץ': אנחנו צריכים לקבל תשובות קצת יותר מהר מאשר בעבר.

מיכל (מיקי) חיימוביץ': תודה רבה ובהצלחה.